Exodus 34 - BIBLE MUTAL\n1LEUM GOD El fahk nu sel Moses, “Taflela luo eot tupasrpasr oana ma meet ah, ac nga fah simusla fac kas ke eot luo ma kom tuh fukulya ah.\n2Lututang kom akola ac fanyak nu fin mangon Eol Sinai ac osun nu sik we.\n3Wangin mwet in wi kom fanyak. Wangin mwet in liyeyukyak in kutena acn ke eol uh, ac wangin sheep ku cow in mongo pe eol uh.”\n4Ouinge Moses el taflela eot tupasrpasr luo, ac toangna in lotutang tok ah el us fanyak nu Fineol Sinai, oana ke LEUM GOD El sapkin.\n5LEUM GOD El oatui in sie pukunyeng ac welul tu we, ac El fahkak Ine mutal lal, su LEUM GOD.\n6LEUM GOD El fahla ye mutal Moses ac fahkak, “Nga pa LEUM GOD, God lun kulang ac pakoten, su tia sa in mulat, ac sesseslana ke inse pwaye ac lungse kawil.\n7Nga liyaung wulela luk nu sin tausin fwil, ac nga nunak munas nu selos su tafongla ac oru ma sutuu ac ma koluk. Tusruk nga fah tia mulkunla in kai papa ac nina su oru ma koluk, oayapa tulik natulos ac nutin natulos nu ke fwil aktolu ac akakosr.”\n8Moses el sulaklak faksufi ac alu.\n9El fahk, “LEUM GOD, fin pwaye kom insewowo sik, nga siyuk sum in wi kut som. Mwet inge mwet likkeke, tusruktu nunak munas ke ma sutuu ac ma koluk lasr, ac eis kut tuh kut in mwet lom.”\n10LEUM GOD El fahk nu sel Moses, “Inge nga oakiya sie wuleang inmasrlok ac mwet Israel. Nga fah oru ma usrnguk ye mutalos, su soenna orek kutena acn fin faclu ku inmasrlon kutena mutanfahl. Mwet nukewa fah liye orekma yohk su nga LEUM GOD ku in oru, mweyen nga fah oru mwe lut yohk keiwos.\n11Akos ma sap su nga sot nu suwos misenge. Nga ac fah lusak mwet Amor, mwet Canaan, mwet Hit, mwet Periz, mwet Hiv ac mwet Jebus, ke kowos fahsr in utyak nu yen selos.\n12Nimet orek wulela yurin mwet in mutunfacl su kowos fahsr nu we, tuh ouiya se inge ac ku in sie sruhf nu suwos.\n13A ma kowos ac oru uh pa kunausya loang lalos, fukulya sru eot mutal lalos, ac pakiya ma akilenyen Asherah, god mutan lalos.\n14“Nik kom alu nu sin kutena god saya, tuh nga LEUM GOD, sie God lemta.\n15Nik kom oru kutena wulela yurin mwet in facl sac, mweyen pacl elos alu nu sin god sutuu lalos ac orek kisa nu selos, elos ac suli kom in welulos, ac kom ac fah sruhfla in kang mwe mongo elos kisakin nu sin god lalos.\n16Sahp wen nutum ac mau ku in payukyak sin mutansac, su ac pwanulosla tuh elos in tia inse pwaye nu sik, ac alu nu sin god sutuu lalos.\n17“Nik kom orek god osra ac alu nu selos.\n18“Liyaung Kufwen Bread Tia Akpulol. Kom in kang bread wangin mwe pulol kac ke lusen len itkosr in malem Abib, oana nga tuh sapkin nu sum, mweyen malem sacn pa kom illa liki acn Egypt.\n19“Wounse mukul nukewa nutuwos ac wounsien kosro uh elos ma luk,\n20tusruktu kais soko wounse nutin donkey nutuwos an kowos ac moli ke soko sheep fusr. Kowos fin tia lungse moli, na koteya kwawal. Kowos enenu na in molela wounse mukul nukewa nutuwos uh. “Wangin sie mwet in tuku nu ye mutuk fin wangin mwe sang in paol.\n21“Oasr len onkosr lom in oru orekma lom, ac nik kom orekma ke len se akitkosr, finne pacl in taknelik ku pacl in kosrani.\n22“Karinganang Kufwen Kosrani pacl kom ac oru kosrani se meet ke wheat, ac karinganang Kufwen Iwen Aktuktuk ke saflaiyen pacl in kosrani, ke kowos telani fokinsak sunowos.\n23“Pacl tolu in yac se mukul Israel nukewa in tuku alu nu sik, LEUM GOD lun Israel.\n24Tukun nga lusla mutanfahl liki ye motom ac akyokyelik facl sum, wangin mwet fah srike in eisla acn sum ke pacl in kufwa tolu inge.\n25“Nik kom sang bread orekla ke mwe pulol pacl kom kisakin soko kosro nu sik. Kutena ipin kosro ma anwuki ke Kufwen Alukela fah tia oan nu ke lotutang se tok ah.\n26“Ke kais sie yac, kom fah use nu in lohm sin LEUM GOD lom fahko ma wo emeet ke kosrani se meet lom. “Nik kom poeli soko sheep fusr, ku nani fusr, ke sronin titi lun nina kia.”\n27LEUM GOD El fahk nu sel Moses, “Simusla kas inge, tuh ke kas inge nga oakiya sie wuleang yurum ac yurin mwet Israel.”\n28Moses el muta yurin LEUM GOD ke len angngaul ac fong angngaul. El tia mongo ac nim kutena ma. El simis fin eot tupasrpasr inge kas ke wuleang — Ma Sap Singoul.\n29Ke Moses el us Ma Sap Singoul oatui liki Fineol Sinai, mutal saromrom mweyen el sramsram yurin LEUM GOD, a el tiana etu lah saromrom mutal.\n30Aaron ac mwet nukewa ngetang liyal Moses ac liyauk lah mutal saromromla, ac elos sangeng in kulukyang nu yorol.\n31A Moses el pangnolos, ac Aaron ac mwet kol nukewa ke sruf lun Israel elos som nu yorol, ac Moses el kaskas nu selos.\n32Toko, mwet Israel nukewa tukeni nu yorol, na Moses el sang nu selos ma sap nukewa ma LEUM GOD El fahk nu sel Fineol Sinai.\n33Ke Moses ek aksafyela sramsram lal yorolos, el afinya mutal ke sie nuknuk minini.\n34Pacl nukewa Moses el ac utyak nu ye mutun LEUM GOD in Lohm Nuknuk Mutal in sramsram nu sel, el ac eisla nuknuk minini sac liki mutal. Ke el ac ilme, el ac fahkak nu sin mwet Israel ma nukewa ma sapkinyuk elan fahk,\n35ac elos ac liye lah mutal saromrom. Na el ac sifilpa afinya mutal ke nuknuk minini sac nu ke pacl se el ac sifilpa som in sramsram nu sin LEUM GOD.


Luo Samuel 2 - BIBLE MUTAL\nLuo Samuel 2\n1Tukun ma inge, David el lolngok nu sin LEUM GOD, “Ku nga ac som sruokya sie siti in acn Judah?” LEUM GOD El topuk, “Aok.” David el siyuk, “Acn ya se?” LEUM GOD El fahk, “Hebron.”\n2Ouinge David el som nu Hebron, ac el us mutan luo kial: Ahinoam sie mutan Jezreel, ac Abigail sie mutan Carmel su katinmas kial Nabal.\n3El oayapa us mwet lal wi sou lalos, ac elos muta ke siti srisrik raunela acn Hebron.\n4Na mwet Judah elos tuku nu Hebron ac mosrwella David elan tokosra lun Judah. Ke David el lohng lah mwet Jabesh in Gilead elos piknilya Saul,\n5el supwala kutu mwet nu we wi kas inge: “Lela LEUM GOD Elan akinsewowoye kowos ke kowos akkalemye nunak pwaye lowos nu sin tokosra lowos ac piknilya.\n6Ac inge lela LEUM GOD Elan kulang ac oaru in liyekowosyang. Nga pac, nga fah oru wo nu suwos ke sripen ma kowos oru inge.\n7Kowos in ku ac pulaik! Saul, tokosra lowos, el misa, ac mwet Judah elos mosrweyula in tokosra lalos.”\n8Abner wen natul Ner, su captain lun un mwet mweun lal Saul, el eisal Ishbosheth wen natul Saul, ac kaingla tupalla Infacl Jordan nu Mahanaim.\n9In acn se inge Abner el orala Ishbosheth elan tokosra lun acn Gilead, Asher, Jezreel, Ephraim, ac Benjamin — aok lun Israel nufon.\n10Ishbosheth el yac angngaul ke pacl se el tokosrala lun Israel, ac el leum faclos ke yac luo. A sruf lun Judah srakna orekma nu sel David,\n11ac el leum in acn Hebron fin mwet Judah ke yac itkosr tafu.\n12Abner ac mwet pwapa lal Ishbosheth elos som liki Mahanaim nu in siti Gibeon.\n13Joab, su nina kial ah pa Zeruiah, ac mwet pwapa saya lal David elos osun nu selos ke lulu in kof in acn Gibeon. Elos nukewa muta in acn sac — sie u ah muta ke la lulu sac, ac u se ngia muta ke layen ngia.\n14Na Abner el fahk nu sel Joab, “Kut srukak kutu mwet fusr ke u luo inge elos in akutun anwuk.” Joab el fahk, “Wona.”\n15Ouinge mwet singoul luo sin mwet lal Ishbosheth ac sruf lal Benjamin, elos lain mwet singoul luo sin mwet lal David.\n16Kais sie mwet sruokya mwet se lainul ke sifal, ac kaskeang cutlass natul ah nu in pupal. Ouinge mwet longoul akosr ah nufon putatla misa. Na pa pangpang acn se inge in acn Gibeon “Ima in Cutlass.”\n17Na mweun na upa se srola, ac David ac mwet lal elos kutangulla Abner ac mwet Israel.\n18Wen tolu natul Zeruiah oasr kac: Joab, Abishai, ac Asahel. Asahel, su kasrusr mui oana deer inima soko,\n19el ukwal Abner suwosyang tokol.\n20Abner el tapulla siyuk, “Asahel, ya kom pa ingan?” El topuk, “Aok, nga.”\n21Na Abner el fahk, “Nimet ukweyu! Ukwe na sie mwet mweun saya an ac eisla ma el us an.” A Asahel el ukwal na.\n22Na Abner el sifil fahk nu sel, “Tui! Nimet ukweyu! Kom ku oru ngan unikomi? Nga ac ngetnget fuka nu sel Joab, ma lim?”\n23Tuh Asahel el tiana tui. Na Abner el fakfuk nu tok ac fakisya insial Asahel, ac osra soko ah sasla fintokol. Asahel el putatla nu infohk uh ac misa. Ac mwet nukewa su tuku nu yen se el oan we ah elos tui in acn sac.\n24Na Joab ac Abishai eltal mutawauk ukwal Abner, ac ke faht uh tili eltal sun fineol srisrik Ammah, su oan nu kutulap in acn Giah ke inkanek nu yen mwesis lun Gibeon.\n25Mwet in sruf lal Benjamin sifilpa fahsreni in welul Abner, ac elos tu na akola fin eol soko.\n26Na Abner el pangla nu yorol Joab ac fahk, “Ku kut ac kollana mweun lasr uh nwe ngac? Mea, kom tia akilen lah saflaiya uh kut ac arulana asrungai? Kut mutunfacl sefanna. Kut ac soano nwe ngac kom in sap mwet lom an in tui tila ukwe kut?”\n27Ac Joab el fahk, “Nga fulahk Inen God moul, lah kom funu tia kasla, mwet luk uh lukun ukwe kowos na nwe lututang.”\n28Na Joab el ukya mwe ukuk tuh mwet lal ah in tui ac tila ukwe mwet Israel ah. Ouinge mweun sac tui.\n29Abner ac mwet lal elos fahsr sasla Infahlfal Jordan in fong fon sac. Elos tupalla Infacl Jordan, ac tukun fahsr lalos in lotu se tok ah nufon, elos sun acn Mahanaim.\n30Ke Joab el tulokinya mwet lal ah, el konauk tuh na mwet singoul eu wanginla, sayal Asahel.\n31Mwet lal David uniya mwet tolfoko onngoul sin mwet lal Abner ke sruf lal Benjamin.\n32Joab ac mwet lal elos us manol Asahel ac pikinya inkulyuk lun sou lal ah in acn Bethlehem. Na elos fahsr in fong sac nufon nwe sun acn Hebron in lotu tok ah.\n< Luo Samuel 1\nLuo Samuel 3 >


Ezekiel 13 - BIBLE MUTAL\n2ac fahk, “Kom, mwet sukawil moul la, fahk kas in lain mwet palu lun Israel su sifacna kinauk kas in palu lalos. Fahkang nu selos elos in lohng na kas lun LEUM GOD.”\n3Pa inge ma LEUM GOD Fulatlana El fahk: “We nu sin mwet palu lalfon ingan! Elos sifacna orala nunak in akkeyalos, ac kinauk aruruma lalos.\n4Mwet Israel, mwet palu lowos uh wangin sripalos. Elos oana kosro lemnak ma muta ke acn musalla in siti uh.\n5Elos tiana taran acn ma mokukla ke kalkal uh, ku aksasuyela pot we. Ouinge ac fah wangin ma loangeyen Israel in pacl in mweun ke len lun LEUM GOD.\n6Aruruma lalos uh tia pwaye, ac kas in palu lalos uh kikiap. Elos fahk mu elos fahkak kas luk, a nga tia supwalos. Elos nunku mu kas lalos inge ac akpwayeyuk.\n7Nga fahk nu selos: Aruruma ma kowos liye uh tia pwaye, ac kas in palu lowos uh kikiap. Kowos fahk mu ma luk pa kas ingan, tuh nga soenna kaskas nu suwos!”\n8Ouinge LEUM GOD Fulatlana El fahk nu selos, “Mweyen kas lowos uh tia pwaye, ac aruruma lowos uh kikiap, nga lain kowos.\n9Nga akola in kalyei kowos, mwet palu su liye aruruma kikiap ac fahkak kas in palu tia pwaye. Ke mwet luk uh ac tukeni in orek pwapu, kowos ac fah tia wi. Ac fah tia simla inewos inmasrlon mwet Israel. Kowos ac fah tiana folokla nu in facl Israel. Na kowos ac fah etu lah nga pa LEUM GOD Fulatlana.\n10Mwet palu elos kiapu mwet luk ke elos fahk mu ma nukewa wona, sruk tiana wo! Mwet luk uh etoak pot na munas, na mwet palu tuku fasrela.\n11Fahkang nu sin mwet palu an lah pot lalos uh ac mokukla. Nga ac supwala af matol, ac tultul in af ma oana eot ac putat nu fac, ac eng upa ac fah fungulya.\n12Ouinge pot sac ac raki, na mwet nukewa ac fah siyuk, ‘Mwe mea in fasriyukla?’”\n13Pa inge ma LEUM GOD Fulatlana El fahk: “Ke sripen kasrkusrak luk, nga ac supwala eng upa ac af matol ac tultul in af upa in tuh kunausla pot sac.\n14Nga akola ngan kunausya pot sac ma elos fasrela, ac rakinya tuh pwelung uh fah mwesisla. Pot sac ac fah raki ac unikowosi nukewa. Na mwet nukewa fah etu lah nga pa LEUM GOD.”\n15“Pot sac, ac elos su fasrela ah, fah pulakin fulen kasrkusrak luk. Na nga fah fahk nu suwos lah pot sac wanginla, oayapa elos su fasrela —\n16aok, mwet palu ma tuh fahk mu ma nukewa in Jerusalem wona, ke tiana wo.” LEUM GOD Fulatlana pa fahk ma inge.\n17LEUM GOD El fahk, “Mwet sukawil, inge ngetla liye mutan inmasrlon mwet lom su kinauk kas in palu lalos. Lainulos\n18ac fahkang nu selos ma LEUM GOD Fulatlana El fahk inge: “We nu suwos mutan, su twani mwe lohlpo inutnut lun mwet nukewa, ac oayapa susu nuknuk inutnut tuh in oasr ku lalos fin moul lun mwet ngia. Kowos lungse in oasr ku lowos in nununku moul ac misa fin mwet luk uh, ac kowos orekmakin ku se inge tuh in wo nu suwos sifacna.\n19Kowos pilesreyu ye mutun mwet luk tuh kowos in eis kutu srisrik barley ac ipin bread na ekasr. Kowos uniya mwet su tia fal in misa, ac sruokya moul lun mwet su tia fal in moul. Ke kowos oru ouinge kowos kiapwela mwet luk, ac elos lulalfongi kowos.”\n20Pa inge ma LEUM GOD Fulatlana El fahk: “Nga srunga mwe lohlpo ma kowos orala in nununku moul ac misa lun mwet. Nga ac sacla liki pouwos, ac aksukosokyela mwet su tuh muta ye ku lowos.\n21Nga ac tulakunla susu nuknuk liki sifowos, ac aksukosokyela mwet luk uh liki ku lowos nwe tok. Na kowos fah etu lah nga pa LEUM GOD.\n22“Kas kikiap lowos uh akmunasyela mwet wo, su nga tia lungse in sun mwe keok. Kowos pirik na mwet koluk uh in tia tui ke orekma koluk, pwanang elos tia konauk inkanek in moul.\n23Inge, aruruma kikiap ac kas in palu sutuu lowos uh safla. Nga ac molela mwet luk liki ye ku lowos, na kowos fah etu lah nga pa LEUM GOD.”


Sanri (5/29) Sifac: Luhlahlfongi Molelah - Word Of Knowledge | USA\nSifac: Luhlahlfongi Molelah\nMwe Read: Luke 19:1-10\nMe lutlut se inge sikyak ke sie city pwengpweng in Bible u pangpang Jericho. Tui se lun Jesus in city Jericho inge akilenyac muutwawaiyen fufasryusr safla lal nu Jerusalem meet liki El som nu ke sakseng.\nIn acn Jericho, pweng ke orekma usrnguk ac mwenmwen lun Jesus fwasrelik we. Pwanang ke pacl se Jesus El sun acn we, mwet puspus elos tuku nu yorol. Inmasrlon mwet inge pa Zaccheus. Zaccheus el tax collector se, suc arulana kasrup ke sripen orekma lal, ac pus pac mwet orekma muta ye koko lal. Sie pac ma akkalemyeyuk kacl Zaccheus u pa el sie mwet fototo.\nZaccheus el wi long pingen orekma lun Jesus. Panang ke Jesus El utyak nu Jericho inge, Zaccheus el wi som in sonol. Ke sripen pus mwet ma fasreni, ac ke sripen el fototo, panang el kofla in liye Jesus. Yok kena lal Zaccheus in liye Jesus, na oru el kasrusr nu meet, ac fanyak nu ulun sahk sycamore soko. Ke Jesus El sun sahk soko ah, El ngetack liyel Zaccheus ac fwak elan fani mweyen elac welul nu in lohm sel.\nMwet ma liye elos torkaskasyak ke sripen selos Zaccheus el sie mwet koluk. Oinge Jesus El fwak mu tuku Lal, El tuku in suk ac in molela mwet suc tulac.\nLulalfongi lal Zaccheus kalem ke oiyen orekma lal. El tiacna fuleak in suk inkanek ma ac sang nusel elan ku in liye Jesus. Oinge, ke Jesus El liye, El welul Zaccheus nu in lohm sel.\nLulalfongi lasr kais sie ac mwe molela nusesr sifana. Oinge, kut fin lulalfongi la Jesus El Wen nutin God, lela orekma lasr u in akkalemye.\nPrevPreviousTuesday (5/24) Sifac: Luhlahlfongi Tacn\nNextSaturday (5/28) Sifac: Luhlahlfongi KuhpahsreniNext


Saturday (8/27) Sifac: Pre ac Luhngse - Word Of Knowledge | USA\nEfin wangin lungse in kut, saap kut tiana etu na paye lac suc God Papa, God Wen, ac God Ngun.\nSifac: Pre ac Luhngse\nPaul el srike in akkuteyac koanon prue ac kifucs nunak lun mwet Ephisus in orekmakin prue in akkalemye kuh lun Leum suc akfasryeyuck sin Ngun Mutal. Mukuikui lun Ngun uh sikyak ke yen mutal mukena in oana ma kut kalem ke yen mutal loon temple lun God suc pa kut kalem ke temple lun God suc ma oasr in kais sie mwet. In oana mwet kol se, Paul el akkalemye nuseloa in etu lac yohk pacl el sisla prue kaclos, elos in kalem kac lungse yohk el pulakin ke akwuck ma God El akfasrye nuselos in etu kac. Arulana yohk lungse lun God pacnacng elos enenu in orekmakin prue lalos in elakin nuselos lungse se lun God inge. Ke sripen lungse se inge, elos in prue kac mwet sayac elos in ku pac in pulakin lungse se inge suc ma etauk lun mwet uh sufalacna in eis kalem lalos kac. Pa oru elos enenu in prue God El an muh ku in ikus mutun insialos in wi etu ac moulkin lungse se inge.\nTia eklac pac nusesr misenge in kalem kac lac, kut fin suk in wi moulkin lungse se inge, kut enenu yohk na in prue. God El pa lungse pacnacng, kut fin suk in oasr lungse in kais sie mwet, kut enenu in suk God meet liki ma nukewa. Ke sripen Wolana lun Leum pa oru El use nusesr ma sap sasu in lungse sie sin sie oana ke El lungse kut meet. Efin wangin lungse in kut, saap kut tiana etu na paye lac suc God Papa, God Wen, ac God Ngun. Fin oasr anikni-ilac ke lungse se inge, na kut enenu in faksufi ac prue siyuck ke kasru lun God.\nPrevPreviousSanri (8/21) SIFAC:”Konacack In Masefanna”\nNextWednesday (8/24) Sifac: Sulaclah Ma Sap Uh ac MoulNext


Sunday (10/18) Sifac: Peter El Oruh Sie Pac Ohiyac Sensen - Word Of Knowledge | USA\nSifac: Peter El Oruh Sie Pac Ohiyac Sensen\nMwe Read:Orekma 10:24-38\nSifwa: Peter El Oruh Pac Sie Ohiyac Sensen\nBook: Orekma 10:24-38\nKuloh nusin God ke moul ac pacl wowo ma se meet. Paing kowos nukewa!\nMe read se inge akkalemye ke lulalfongi ku ac pulaik lal Peter in tafela kahs lun God nusin sie Gentile finne oasr masap ku akwuck ma sraclihk mwet Jew liki mwet Gentle.\nTafema na me read luo ke Thursday ac Friday ah, Peter el som nu yorol Cornelius oana ke el soloacl. Ke Peter el sonol Cornelius, el akilen la sucu ac mwet kawuk lal Cornelius wi pac muta acn sel tapnul. Oinge el akesmakinyelos ke masap ku oiyac lun alu lun mwet Jew ma liksrenina lain asruoki ku aengani lun mwet Jew ac Gentile. Ke sripen aruruma se ma ituckyang nusel Peter ah, panwang el fwak la finne oasr masap oinge, tusruktu God El ikasla elan liye la mwet nukewa oana sie.\nPulaik in fwakak lal Peter fwal nusesr in lutlutkin. In wangin alolo ku tafu luo lasr in fwakak ke kahs lun God, in lohm sesr, in Church lasr, in Etawi lasr, in Orekma lasr, acn sesr, ac nu yen loes liki acn sesr.\nOctober 18 Peter El Luti Mwet Gentile Orekma 10:24-38\nText: Orekma 10:34, 35\nMeet liki Jesus El sowack nu inkusrao a, El akkalemye nusin Mwet Tumal Lutlut la, elos ac fwa mwet loh ke orekma Lal in Jerusalem, Judea, Samaria ac yen losula fwalu. Mwet Tuma Lutlut elos tiana akilen kalmen fwak lun Jesus la elos ac enenu in tafela Gospel nusin mwet Jew ac oayapac mwet Gentile. Mwet Tuma Lutlut lun Jesus elos liye mwet Gentile mu elos mwet fokfok suc ac ku in akkolukye moul lalos ac aksensenyelos ke lulalfong lalos.\nOrekma 10 akkalemye ac akpayeye kas lun Jesus ke fwasrelik lun Gospel. In me read se inge, oasr aruruma (vision) luo ma sikyak nusin mwet luo, Cornelius (Orekma 10:1-6) ac Simon Peter (Orekma 10:9-16). Cornelius el sie Centurion lun solse Rome. Cornelius el muta Caesarea ac Peter el muta Jopa, oasr miles 30 lusen acn luo inge. Akkalemyeyuck moul lal Cornelius u la el sie mwet suwoswos. El oayapac sie mwet sangeng sin God ac akfulatye God. Ac el arulana akfulatyeyuck sin mwet Jew (10:22). Oinge God El supwala sie lipufan Lal in fwak nusel Cornelius elan sapla soloacl Peter (10:3-8).\nPacl se inge Peter el muta Jopa. Sie lwen ah el fanyak in pray fin lohm el muta kac. Pacl se el pray inge el arulana masrinsracllah (10:9, 10). Pa inge pacl se ma aruruma (vision) se ke kahot sac kukinyucki inkusrao me nusel (10:11). Kahot sac sessesla ke kain in ma orahkrahk. Kuhtuh ma orahkrahk inge fohkfohk ac tiac fwal elan kang in oana ke akkalemyeyuck in Leviticus 11. Pacl tolu pusra se inkusrao me fwak nusel Peter mu elan “uni ac mongo” (Orekma 10:13, 16). Peter el srangesr kang ma inge, ac el fwak lah el soenna wi kang ma fohkfohk oinge u (10:14). Pusra sac fwak mu elan tiac nunku mu fohkfohk. Fin ma God El orala, ku in mongo (10:15).\nPeter el srakna suk la mea kalmen aruruma sac a mwet lal Cornelius ah sonol. Elos fwak nusel sap soko ma Cornelius el supu nu yorol ah ac ma ma sikyak in pwanang elos som sokol. Oinge Peter el insese in welulos som.\nI. Oru Ma God El Fwak (verses 24-26)\nPeter el akos ma God El fwak nusel in aruruma sac (10:20). El wi mwet utuck sap lal Cornelius som nu Caesarea. Ke elos sun inkucl sel Cornelius, Peter el liye la, mwet kawuck ac sucu lal Cornelius kewa tukeni nu lohm sel Cornelius ah tupnal.\nCornelius el liyel Peter ac putati in alu nusel. Tusruktu Peter el akkalemye nusel mu mwet sena pa el, ac el tiana enenu in akfulatyel oinge. Oinge el tulokinilyac Cornelius elan te alu nusel.\nII. Sramsram Nuselos in Tukeni sac (verses 27-29)\nKe masap lun mwet Jew ac oiyac lun alu lalos, mwet Jew tiac lela in aengani yurin mwet Gentile. Oinge ke Peter el utyak ac liye mwet lal Cornelius inge, el akkalemye nuselos ke masap se inge. El tafela in fwak la finne pa inge oiyac lalos, tusruktu God El ikasla nusel elan ku in liye ac etu la, mwet nukewa oana sie. Elan tia pangon mu kutu mwet uh fohfohk ac elan tiac srelah lah suc el ku in aengani yoro. Na pasis el tiac alolo in som nuke ngusr lal Cornelius nusel.\nIII. Aruruma sac Sifil Srumunyuck (verses 30-33)\nPeter el nuna long tari sin mwet utuck sap lal Cornelius a la meac sripen solsol lal nu yorol Cornelius, tusruktu el ke long na sel Cornelius. Oinge Cornelius el tafu ma ma sikyak nusel ah. (liye verses 30-33)\nIV. Ma Pwacye u Akilenyuckyak (verses 34-38)\nPeter el akpayeye lah God El tiac srelah mwet se mwet se. El oruh mwet nukewa oana sie oana ke El akkalemye ke vision se Peter el liye ah.\nIp safla se inge akkalemye ke sramsram lal Peter nusel Cornelius ac mwet in lohm sel. El fwakak nuselos ke oiyac ma akenganye God, el sramsram nuselos ke Kahs lun God ac ke moul pengpeng lun Jesus Christ.\nKu srisrik, etu srisrik ma oasr yorosr kais sie ke pweng wo se inge, in tiac wuklac yorosr a kut in usaclihk nuselos suc ac enenu ac lungse wi eis ku long kac.\nKuloh ke moul ac pacl wowo lasr in sifil alutluti ke me lutlut se inge. Finsrak lulap tu Ngun Lal in tufwa akyokye nu sum.\nPrevPreviousFriday (10/16) Sifac:Peter El Oruh Oacna\nNextMonday (10/19) Sifac: Sie Kahlem Nuh Sin Muhtunfacl PuhspuhsNext


Sanri (10/1) Sifwa: Jesus, Luman Pacna God - Word Of Knowledge | USA\nSIFAC: “Jesus, Luhman Pacna God”\nMWE READ: Hebrew 1:1-9\nJesus Christ El akkalemye in John 14:9 mu, kutena mwet suc liyacl tari, elos oayacpac liye Papa tari. Ke verse 10, El akkalemye la El muta in Papa ac Papa in El. Matthew el akkalemye pac in chapter 17: 5 ke sie pusra tuku in pukunyeng u ac fwak “El inge Wen kulo saok nutik, suc nga insewowo kac. Kowos lohngol”.\nIn me read se inge, mwet se ma sumusla inge el wipac akkalemye ke relationship lun Jesus Christ nusin God. El akkalemye la Jesus El Wen nutin God nwe tok. Ke payena lal nusin Papa tumal, El tuna ku ac sulela in akos na Papa tumal, finne oasr mwe keok ma orek nusel. Ke wal ma Papa tumal sang nusel, El fulat liki mwet palu nukewa meet ah, lipufan, ku finne Moses. Leum God Papa El sifana fwak pac mu Jesus El Mwet Tol Fulat, ac El fulat liki mwet tol nukewa meet ah. Elos nukewa suc lulalfongi ke Jesus Christ, el ac moliyucklac liki ma koluk ac misac.\nMisenge, pus luti ma srike in ekullah lulalfongi luk kom. Kutu luti inge akkalemye la, Jesus Christ El siena sin mwet palu. Kutu pac akkalemye la El tiacna misac in oana ke ma mwet Christian u lulalfongi.\nMe lutlut u tuku in akkeye kut nukewa in tuna ku ke ma kut lulalfongi u. La Jesus Christ El pa Wen nutin God, El fulat liki nukewa mwet tol, mwet palu, lupufan, ac paye el kisackunla moul Lal fin sakseng in iwe kutlac nukewa ke ma koluk lasr, in acse finsrak lasr nuke moul ac engan ma patpat. Tu paye El pa fwakak paye ke Leum God.\nPrevPreviousTuesday (9/27) SIFAC: “Eis Lungkuhlwacn Nuhke Lungkuhlwacng”\nNextMonday (10/3) Sifac:Lipufacn Ke Pwacpa Luhn GodNext


BIBLE MUTAL ROME 8\n☰ ROME 8 ◀ ▶\nMoul In Ngun\n1 Inge wangin lusla nu selos su moul in ma sefanna yurin Christ Jesus. 2 Tuh ma sap lun Ngun, su ase nu sesr moul pwaye ke kut ma sefanna yurin Christ Jesus, aksukosokyeyu liki ma sap lun ma koluk ac misa. 3 Ma su Ma Sap uh tia ku in oru ke sripen munas lun mwet, God El orala. El lain ma koluk lun moul in mwet ke El supwama Wen natul, su tuku in lumasr mwet koluk, in lusla ma koluk. 4 God El oru ouinge tuh ma suwohs su sapkinyuk ke Ma Sap fah ku in arulana akpwayeyuk in kut su moul fal nu ke Ngun lal, ac tia nu ke ma lungse lun ikwa. 5 Elos su moulkin moul in ikwa, nunak lalos sukna ma lun ikwa. Elos su moulkin moul in Ngun, nunak lalos suk ma lungse lun Ngun. 6 Elos su nunkalana ke ma lungse lun ikwa elos fah misa; a elos su nunkalana ke ma Ngun lun God uh lungse, elos fah eis moul pwaye ac misla. 7 Ouinge mwet se su moul in ikwa uh leum facl, el lain God, mweyen el tia akos Ma Sap lun God; aok, el koflana akos. 8 Elos su akos lungse lun ikwalos koflana akinsewowoye God.\n9 Tusruktu kowos tia moul fal nu ke ma lungse lun ikwa, a kowos moul fal nu ke ma lungse lun Ngun — fin pwaye lah Ngun lun God oan in kowos. Kutena mwet su Ngun lun Christ wangin yoro, el tia ma lal. 10 Tusruktu Christ el fin muta in kowos, Ngun el mwe moul nu suwos, mweyen aksuwosyeyuk kowos tari ye mutun God, monuwos finne ac misa ke sripen ma koluk. 11 Ngun lun God su akmoulyelak Jesus liki misa fin muta in kowos, na El su akmoulyelak Christ fah oayapa asot moul nu ke mano sukawil lowos, ke Ngun lal oan in kowos.\n12 Ke ma inge, mwet wiuk in lulalfongi, oasr ma se kut enenu in oru, pa kut in tia moulkin ma lungse lun ikwa. 13 Mweyen kowos fin moulkin lungse lun ikwa, kowos ac misa; a kowos fin uniya orekma koluk lowos ke ku lun Ngun, kowos fah moul. 14 Elos su kolyuk sin Ngun lun God elos ma nutin God. 15 Mweyen Ngun se su God El asot nu suwos el tia akkohsye kowos ku aksangengye kowos; a Ngun sac oru tuh kowos in ma nutin God, ac ke ku lun Ngun kut ku in pang nu sin God ac fahk, “Papa! Papa!” 16 Ngun lun God sifacna kupasrme nu ke ngunasr, in akkalemye lah kut tulik nutin God. 17 Ac ke kut ma natul, mwe insewowo su El akoela nu sin mwet lal ac fah ma lasr, ac kut fah oayapa ipeis yurin Christ ke ma God El akoo nu sel; tuh kut fin wi Christ keok, kut fah oayapa welul in wolana lal.\nWolana Ke Pacl Fahsru\n18 Nga lulalfongi mu ma kut keok kac in pacl se inge tiana ku in lumweyuk nu ke wolana su God El ac fah akkalemye nu sesr. 19 Ma orekla nukewa tawi ac salka in liye ke God El ac akkalemye lah su tulik natul. 20 Tuh ma orekla nukewa mutawauk in wanginla sripa, tia ke lungse lalos sifacna, a ke lungse lun God. Tusruktu oasr na mwe finsrak se inge: 21 lah sie len, ma orekla nukewa ac fah aksukosokyeyukla liki ma su ac kulawi, ac ipeis ke sukosok wolana lun tulik nutin God. 22 Tuh kut etu lah oemeet me nwe inge, ma orekla nukewa sao ke ngal, oana ngal lun sie mutan su akola in isus. 23 Tusruktu tia ma orekla mukena pa sao — kut su oasr Ngun lun God yorosr, oana mwe kite se meet lal nu sesr, kut oayapa sao in kut sifacna ke kut tupan tuh God Elan oru kut in ma natul, ac aksukosokyela manosr nufon. 24 Tuh finsrak lasr uh pa molikutla. Na kut fin liye ma kut finsrak nu kac, na tia finsrak se pa inge, mweyen su ac finsrak nu ke ma su el liye tari? 25 A kut fin finsrak nu ke ma su kut tia liye, kut ac mongfisrasr in tupan.\n26 Oayapa, Ngun el tuku in kasrekut in munas lasr. Tuh kut tia etu lah kut ac pre fuka; Ngun El sifacna kwafe sin God kacsr ke pusren sasao ma wangin kas fal nu kac. 27 Ac God, su liye insien mwet uh, El etu nunak lun Ngun, mweyen Ngun el kwafe sin God ke mwet lal, fal nu ke lungse lal.\n28 Kut etu tuh in ma nukewa, God El oru tuh in oasr wo tuku kac nu selos su lungse El, aok elos su El pangon fal nu ke sripa lal. 29 Elos su God El sulela tari El oayapa srelosla tuh elos in oana Wen natul, tuh Wen el fah wounse inmasrlon mwet puspis wial. 30 Ouinge elos su God El srela, El pangon; ac elos su El pangon, El aksuwosyelos ye mutal, ac El sang wolana lal nu selos.\nLungse Lun God In Christ Jesus\n31 Kut fin nunku ke ma inge nukewa, mea kut ku in fahk? God El fin wi kut, su ku in lain kut? 32 Finne God, El tia sruokya Wen natul sifacna, a El kisakunul kacsr nukewa! El ase Wen natul nu sesr — ya El fah tia oayapa insewowo in ase nu sesr ma nukewa? 33 Su fah lusla mwet sulosolla lun God? God El sifacna fahkulosyak mu wangin mwatalos! 34 Na fin ouingan, su fah luselosla? Tia Christ Jesus, su misa, ku wo in fahk mu el su akmoulyeyukyak liki misa, ac inge el muta lapo layot sin God ac kwafe kacsr nu sin God! 35 Na su ku in srikutla liki lungse lun Christ? Ya mwe lokoalok, ku keok, ku kalya, ku masrinsral, ku sukasrup, ku mwe sensen, ku misa? 36 Tuh oana Ma Simusla uh fahk,\n“Ke sripom kut lemla nu ke misa in pacl nukewa;\nKut oana sheep su kokola in anwuki.”\n37 Mo, in ma inge nukewa yohk kutangla lasr in el su lungse kut! 38 Tuh nga etu na pwaye lah wangin ma ku in srikutla liki lungse lal: tia misa ku moul, tia lipufan ku kutena ku inkusrao, tia ma oasr inge ku ma ac fah tuku, 39 tia ma oan lucng liki faclu, ku ma oan ten liki faclu — wangin sin ma orekla nukewa su ac fah ku in srikutla liki lungse lun God, su ma lasr ke Christ Jesus Leum lasr.


Saturday (9/10) Sifac: Christ El Misac Ke Ma Koluk Lasr - Word Of Knowledge | USA\nKut in wi lulalfongi lac wangin sie sahyac su ma sollac in tuku misa ac moulyak in tu molikutlac ac kut in wi pula insewowo ke lung kulang lacna lun God pa kalem ke Pweng Wo se inge.\nSifac: Christ El Misac Ke Ma Koluk Lasr\nMwe Read: 1 Corinth 15:1-11\nMwe read se inge akkalemye yohk sripac-iyen mwet lulalfongi fin ac Corinth lac elos lulalfongi pac ke moulyak lun Leum Jesus Christ. Oasr ip tolu ke mwe read se inge suc ma Paul el srike in akkuteyac elos suc ma e readi in liskreni na kalem pac kac.\nAkkpayeye se meet an pa – elos moliyucklac ke sripen moulyak lun Leum Jesus suc pa sripen Pweng Wo. Mwet Sap Paul el tuku nu Corinth in luti ke Pweng Wo se inge ac ke sripen lulalfongi lun mwet Corinth pacnacng elos forlah liki moul mahtuh lalos. Sripac yohk se ma akfasrye forlah lalos inge uh ma ke moulyak lun Leum Jesus suc ma El kungangla mwe keok ma misac uh sruokyac. Misa lun Mwet Lango se tia pa ku in molela mwet uh, Tusruktuh ke sripen moulyal lun Mwet Lango se inge pa acse kutangla nusin mwet nukewa suc ma lulalfongi in El.\nAkkpayeye se ak luo an pa – in oana Ma Simusla ke Wuleang Matu. Ma Simusla uh akkalemye lah Leum El ac misac, pukpuki, ac moulyak tukin len tolu. Ma inge akpayeyucklac mwet uh in kalem kac lac pa inge Pweng Wo se nusin mwet nukewa suc ma palyeiyuck sin mwet palu puspus ke Wuleacng Matu.\nAkkpayeye se ak tolu an pa -Leum El siklac nusin Mwet Sap ac oacyacpac mwet puspus. Leum El sripsripyak fin saksin soko ac mwet nukewa in pacl sac ma tukeni elos liye misac Lal. Tukin Leum El moulyak, El oacyac pac siklac nusin mwet sap, weacng mwet puspus ac oacyac e tok nusel Paul. Sikla lun Leum nusin mwet inge ma in akkpayeye ma suc ma simlac ke pacl loeloes somlah ah. Moulyak Leum Jesus akfasryeyuck oana ke akwuk lun God Papa.\nNusesr pa in akilen ma inge in acsang moul lasr in lulalfongi ke Leum Jesus lac El moulyak in moli kutlac kewa liki moul sufal lasr. Kut in wi lulalfongi lac wangin sie sahyac su ma sollac in tuku misa ac moulyak in tu molikutlac ac kut in wi pula insewowo ke lung kulang lacna lun God pa kalem ke Pweng Wo se inge. Kut nukewa in porongo kahs wolana ke leta lal Paul inge in tahfwelah nusin mwet nukewa in suk God ac in forlah liki moul soac lalos. Suk Leum in ma nukewa tuh in kut wi eis moul.\nPrevPreviousThursday (9/8) Sifac: Suli Mwet Suc Enenuh Nuh Ke Tepuh Lom\nNextSanri (9/11) Sifac: Wi Kuhfa Yohk Luhn GodNext


BIBLE MUTAL LEVITICUS 2\nMwe Kisa Ke Wheat\n1 Kutena mwet su orekmakin wheat in kisa nu sin LEUM GOD, el enenu in ilya meet nu ke flao. El enenu in sang oil in olive ac mwe keng nu kac 2 ac use nu sin mwet tol in sou lal Aaron. Mwet tol se ma orekma ke kisa uh ac fah lafusak kutu flao uh nu inpaol wi kutu oil ac nufonna mwe keng an, ac esukak fin loang uh tuh in sie mwe akul lah ma nukewa kisakinyukyang nu sin LEUM GOD. Foulin mwe mongo ma kisakinyuk inge mwe insewowo nu sin LEUM GOD. 3 Luwen mwe kisa wheat inge ac ma nu sin mwet tol. Ma inge arulana mutal, mweyen ma itukla liki mwe mongo ma kisayang nu sin LEUM GOD.\n4 Fin mwe kisa uh orekla ke flao ma umla ke stove, enenu in tia orekmakinyuk mwe pulol nu kac. Ku in lof matoltol ma orekla ke flao kulamisyak ke oil in olive, ku cake minini akmusrala ke oil in olive.\n5 Fin mwe kisa uh pa bread manman ke pan in furae, enenu in orek ke flao kulamisyak ke oil in olive, tusruktu in wangin mwe pulol kac. 6 Kinkinisya ac okoaung oil nu kac ke kom sang tuh in mwe kisa.\n7 Fin mwe kisa uh pa bread manman ke pan, enenu in orek ke flao ac oil in olive. 8 Use in mwe kisa nu sin LEUM GOD ac sang nu sin mwet tol, su ac fah usla nu ke loang uh. 9 Mwet tol ac fah eis sie ip kac tuh in sie mwe akul lah nufonna kisakinyukyang tari nu sin LEUM GOD, na el fah esukak fin loang uh. Foulin mwe mongo kisakinyuk inge mwe insewowo nu sin LEUM GOD. 10 Ma lula ke mwe kisa uh ac ma lun mwet tol. Ma inge arulana mutal, mweyen ma itukla liki mwe mongo ma kisakinyukla nu sin LEUM GOD.\n11 Mwe kisa wheat nukewa su kom kisakin nu sin LEUM GOD, ac fah tiana orekmakinyuk mwe pulol nu kac. Kom enenu in tiana orekmakin mwe pulol ku honey nu ke mwe mongo ma kisakinyuk nu sin LEUM GOD. 12 Mwe kisa ke fahko se meet ke wheat ma kom kosrani ke kais sie yac ac fah utuku nu sin LEUM GOD, tusruktu ac fah tia isisyak fin loang uh. 13 Sang sohl nu ke mwe kisa wheat nukewa ma kom kisakin uh, mweyen sohl uh akkalemye wuleang inmasrlom ac God. (Kom enenu in sang sohl nu ke mwe kisa nukewa lom.) 14 Ke kom us fahko se meet ke wheat ma kom kosrani in mwe kisa nu sin LEUM GOD, kom fah kisai wheat manman fin e, ku wheat ma ilyuki. 15 Sang oil in olive ac mwe keng nu kac. 16 Mwet tol ac fah esukak mwe keng ah nufon, wi ipin wheat ac oil su oana sie mwe akul, tuh in mwe kisa ke mwe mongo nu sin LEUM GOD.


BIBLE MUTAL LEVITICUS 11\nKain In Kosro Ma Ku In Mongo\n1 LEUM GOD El sang nu sel Moses ac Aaron oakwuk ten inge, 2 su ma nu sin mwet Israel. Kowos ku in kang kutena kain kosro finmes 3 ma sengelik falka, su oayapa sifil kontini ma el kangla. 4 Tusruktu kowos fah tia kang kosro inge: camel, mweyen el finne sifil kontini ma el kangla, tuh tia sengelik falkal, na pa el tia nasnas nu suwos; 5 oayapa koni,* koni: sie ma orakrak oana kisrik in pot, tuh yohk liki. el finne sifil kontini ma el kangla, tuh tia sengelik falkal, na pa el tia nasnas nu suwos; 6 rabbit, el finne sifil kontini ma el kangla, tuh tia sengelik falkal, na pa el tia nasnas nu suwos. 7 Nimet kang pig. Finne sengelik falkal, tuh el tia sifil kontini ma el kangla, na pa el tia nasnas nu suwos. 8 Nimet kang kain in kosro inge ku pusral mano misa lalos. Elos tia nasnas. 9 Kowos ku in kang kutena ik ma oasr enga ac unac, 10 tusruktu kutena ma moul ma muta in kof su wangin enga ac unac, fah tiana mongo. 11 Kain ma moul ingan nukewa fac tia nasnas nu suwos. Kowos fah tiana kang ma inge ku pusral mano misa lalos. 12 Kowos fah tiana kang kutena ma su muta in kof uh ma wangin enga ac unac kac.\n13 Kain in won inge ac fah mwe srungayuk nu suwos, ac kowos fah tiana kang: eagle, kain vulture nukewa, 14 buzzard, falcon, 15 kain raven nukewa, 16 ostrich, seagull, kain hawk nukewa, 17 cormorant, kain owl nukewa, 18 pelican, osprey, ibis, 19 stork, heron, hoopoe, ac fak.\n20 Won srisrik ma orakrak nukewa ma oasr posohksok kac, ma inge tia nasnas, 21 sayen ma su ku in sro ke nia. 22 Kowos ku in kang srisr in eku, kwot srisrik, ac kain locust nukewa. 23 Tusruktu ma srisrik nukewa saya ma oasr posohksok kac, ac ku pac in orak uh, fah lumweyuk mu tia nasnas nu suwos.\n24 Ac ma inge ac fah oru kowos in tia nasnas: kutena mwet su pusralla monin ma misa in masrlon ma inge, fah tia nasnas nwe ke ekela. 25 Ac kutena mwet su us kutena ipin ma misa inge fah ohlla nuknuk lal, tusruk elos ac tiana nasnas nwe ke ekela. 26 Kosro nukewa ma sengelik falka ku tia sifil kontini ma el kangla, ac fah tia nasnas nu suwos. Mwet nukewa su kahl monin sie sin ma inge fah tia nasnas. 27 Kosro nukewa ma fahsrkin ye nia ac inpaol, ma inge tia nasnas nu suwos. Kutena mwet su pusral mano misa lun kutena kosro inge fah tia nasnas nwe ke ekela, 28 ac mwet se su us mano misa lun ma inge fah ohlla nuknuk lal, tusruk el fah tia nasnas nwe ke ekela. Ma inge tia nasnas nu suwos.\n29 Pa inge ma tia nasnas nu suwos inmasrlon ma orakrak ac pus suna fin faclu: weasel, kisrik in pot, kain kinoul nukewa, 30 srosrok, crocodile finmes, ac chameleon. 31 Kutena mwet su pusralla ma inge ku mano misa lalos, fah tia nasnas nwe ke ekela. 32 Ac kutena ma su mano misa inge putatla nu fac, ac fah tia nasnas — finne ke sak, ku nuknuk, ku kulun kosro, ku pak, aok kutena ma su orekmakinyuk nu ke kutena sripa. Ac fah enenu in isongyuki nu in kof uh, tusruktu ac fah tia pacna nasnas nwe ke ekela. 33 Ac manolos fin putatyang nu in sie tup orekla ke kle, na ma nukewa ma oan in tup sac fah tia nasnas, ac kowos fah fukulya tup sac. 34 Kutena mwe mongo ma fal in mongo, tuh okwoki kof liki kain tup sac nu kac, ac fah tia nasnas, ac kutena ma su ku in nimnim ma oan in kain tup sac, fah tia pac nasnas. 35 Kutena ma su mano misa inge putatla nu fac, fah tia nasnas — fin sie nien manman ku sie mwe um ma orekla ke kle, enenu na in fokfoki. 36 Tusruktu sie unon in kof ku sie lufin neinyuk kof ac nasnas na. Ma saya nukewa su pusralla mano misa inge fah tia nasnas. 37 Sie sin ma misa inge fin putatla nu fin fita ma akoeyuk in yoki, fita ingan srakna nasnas. 38 Tusruktu fita ingan fin isosu nu in kof, ac sie sin ma tia nasnas ingan putatla nu in kof sac, na fita ingan fah tia nasnas.\n39 Kutena kain kosro ma wo in mongo uh fin misa, na kutena mwet su pusralla fah tia nasnas nwe ke ekela. 40 Na kutena mwet fin kang kutena ip ke kosro misa inge, el enenu in ohlla nuknuk lal, tusruktu el ac fah tia nasnas nwe ke ekela. Ac kutena mwet su us mano misa sac, el enenu in ohlla nuknuk lal, tusruktu el ac srakna tia nasnas nwe ke ekela.\n41 Kowos fah tia kang kutena sin ma srisrik ma forfor fin faclu, 42 finne ma orakrak, ku ma fahsr ke nia akosr, ku ke nia pus liki akosr. 43 Nimet sifacna akfohkfokye kowos in kang kutena sin ma inge. 44 Nga pa LEUM GOD lowos, ac kowos enenu in liyekowosyang sifacna tuh kowos in mutal, mweyen nga mutal. Lev 19:2; 1 Pet 1:16 45 Nga pa LEUM GOD su uskowosme liki Egypt tuh nga fah God lowos. Kowos enenu in mutal, mweyen nga mutal.\n46 Na pa inge ma sap ke kosro ac won, ac ke ma nukewa ma muta in kof uh, ac ma nukewa ma forfor fin acn uh. 47 Kowos fah arulana taran tuh kowos in ku in akilen inmasrlon ma su nasnas ac ma su tia nasnas, inmasrlon kosro ma ac ku in mongo, ac ma su tia mongo.\n*11:5 koni: sie ma orakrak oana kisrik in pot, tuh yohk liki.\n11:44 Lev 19:2; 1 Pet 1:16


BIBLE MUTAL EZEKIEL 8\nARURUMA AKLUO LAL EZEKIEL KE GOD\nMwet Uh Alu Nu Ke Ma Sruloala In Acn Jerusalem\n1 Ke len aklimekosr in malem akonkosr ke yac akonkosr ma kut muta in sruoh, mwet kol lun mwet sruoh Judah elos wiyu muta in lohm sik. In kitin pacl ah, ku lun LEUM GOD Fulatlana tuku nu fuk. 2 Nga ngetak ac liye sie aruruma oana luman mwet se. Infulwali nu ten oana luman e uh, ac infulwalyak nu lucng saromrom oana in bronze akmusrala. Ezk 1:27 3 El asroema luman pao se ac sruokya aunsifuk. Ke aruruma se inge, ngun lun God srukyuyak nu yen engyeng uh ac usyula nu Jerusalem. El usyula nu ke nien utyak layen nu epang ke kalkal se oan loac in Tempul, yen ma sruloala se oan we su akkasrkusrakye God.\n4 Ac nga liye kalem saromrom se ma akkalemye lah God lun Israel oasr we, oana nga tuh liyauk ke nga tu pe Infacl Chebar. Ezk 1:28 5 God El fahk nu sik, “Mwet sukawil moul la, ngetla nu epang.” Ke nga ngetla nga liyauk ma sruloala se su akkasrkusrakye God, oan apkuran nu ke loang se ke mutunoa in utyak ke mutunpot uh.\n6 God El fahk nu sik, “Mwet sukawil, ku kom liye ma sikyak inge? Liye ma srungayuk mwet Israel elos oru in acn inge, pwanang nga som loes liki acn mutal sik. Kom ac fah liye kutu mwe mwekin yohk liki na ma inge.”\n7 El usyula nu ke mutunoa se lik ah, ac srisrngiya pat se ke pot uh. 8 El fahk, “Mwet sukawil, foklalik pat sacn, ac tilyak kac.” Na nga fukulya ac konauk srungul se. 9 El fahk nu sik, “Utyak ac liye ouiya koluk elos oru we.” 10 Na nga utyak ac liye pesinka ah sroalla ke wet ac kutu pac kain in kosro ma tia nasnas,* kosro ma tia nasnas: Lev 11 takunla kain in kosro ma tia nasnas nu sin mwet Jew in kang. oayapa kutu ma saya ma mwet Israel uh alu nu kac. 11 Mwet kol itngoul lun mwet Israel uh muta we, ac Jaazaniah wen natul Shaphan el tu inmasrlolos. Kais sie selos sruok mwe akok mwe keng, ac kulasr uh fosryak liki mwe keng ah. 12 God El siyuk sik, “Mwet sukawil, kom liye ma mwet kol lun mwet Israel elos oru in lukma inge? Elos nukewa tukeni alu in sie fukil sessesla ke ma sruloala. In nunak tafongla lalos elos mu, ‘LEUM GOD El tia liye kut! El som liki facl se inge.’ ”\n13 Na LEUM GOD El fahk nu sik, “Kom ac liye ke elos ac oru ma koluk yohk liki na ma ingan.” 14 Ouinge El usyula nu nien utyak layen epang in Tempul, ac fahkak nu sik kutu mutan su tungi misa lun god se pangpang Tammuz.† Tammuz: inen sie god mukul lun mwet pegan — elos lulalfongi lah el misa ke pacl sak uh uli, ac el sifil moulyak ke sak uh srunak yac tok ah; yac nukewa mutan uh ac mwemelil pacl in misa lal.\n15 God El siyuk sik, “Mwet sukawil, ku kom liye ma inge? Kom ac liye pac kutu ma arulana koluk liki ma inge.” 16 Ac el usyula nu in kalkal se oan loac ke Tempul, nu ke acn se ma apkuran nu ke nien utyak lun acn mutal, inmasrlon loang sac ac sawalsrisr uh. Oasr mukul longoul limekosr we su totulikla liki acn mutal. Elos faksufi nu kutulap ac alu nu ke faht ke takak ah.\n17 LEUM GOD El fahk nu sik, “Mwet sukawil, ku kom liye ma ingan? Mwet Judah inge tiana falkin orekma koluk ac mwe mwekin ma kom liye inge, oayapa inkanek sulallal elos oru apunla facl se inge nufon, a elos tuku na nwe inkul lun Tempul ac oru, pwanang upala kasrkusrak luk uh. Liye ke elos orek pirakak nu sik ke lumah na koluk elos oru!‡ lumah na koluk elos oru: kas Hebrew fahk mu ‘elos sang lesak nu ke fwaclos’ — sie ouiya kupatol yurin mwet pegan. 18 Elos ac pula fulen kasrkusrak luk uh. Nga ac tiana molelosla ku pakomutalos. Elos ac pre nu sik ac wowoyak ke kuiyalos, a nga ac tiana lohng.”\n8:2 Ezk 1:27\n8:4 Ezk 1:28\n*8:10 kosro ma tia nasnas: Lev 11 takunla kain in kosro ma tia nasnas nu sin mwet Jew in kang.\n†8:14 Tammuz: inen sie god mukul lun mwet pegan — elos lulalfongi lah el misa ke pacl sak uh uli, ac el sifil moulyak ke sak uh srunak yac tok ah; yac nukewa mutan uh ac mwemelil pacl in misa lal.\n‡8:17 lumah na koluk elos oru: kas Hebrew fahk mu ‘elos sang lesak nu ke fwaclos’ — sie ouiya kupatol yurin mwet pegan.


Luo Tokosra 7 - BIBLE MUTAL\n- Luo Tokosra\nLuo Tokosra 7\n1Elisha el topuk, “Lohng ma LEUM GOD El fahk uh! Pacl se inge lutu, in acn Samaria kom ac ku in moli paun singoul ke wheat wowo ku paun longoul ke barley ke ipin silver sefanna.”\n2Mwet tutafpo fulat lun tokosra el fahk nu sel Elisha, “Ma ingan tia ku in sikyak, LEUM GOD El finne sifacna supwama wheat ingena!” Elisha el fahk, “Kom ac fah liye ke ma ingan ac sikyak, tusruktu kom ac tia ku in wi mongo kac.”\n3Mwet akosr su musen lepa, ac muta likin mutunpot nu Samaria, elos fahk nu sin sie sin sie, “Mwe mea kut in mutana inse inge soan misa?\n4Wangin sripa kut in som nu in siti uh, mweyen kut ac tuh masrinsral ac misa we. Ac kut fin mutana inge kut ac misa pacna. Tari kut som nu yen mwet mweun Syria elos aktuktuk we. Sahp elos ac pakomutasr na kut ac moul, tuh elos fin tia, na kut ac nuna misa na.”\n5Ouinge ke mutawauk in lohsrani, elos som nu nien aktuktuk lun mwet Syria ah, tusruktu ke elos sun acn we tia mwet se we.\n6LEUM GOD El tuh oru mwet Syria elos lohng pusra se ma oana pusren un mwet mweun puspis wi horse ac chariot, na mwet Syria elos nunku mu tokosra Israel el moli su sin mwet mweun lun tokosra Hit ac tokosra Egypt in mweunelos.\n7Na ke ekela, mwet Syria elos tuh kaingla in suk moul lalos, ac sisla lohm nuknuk selos oayapa horse ac donkey natulos, ac som liki nien aktuktuk lalos, ac ma nukewa oanna yen oan we.\n8Ke mwet akosr ah sun sisken nien aktuktuk sac elos utyak nu in sie lohm nuknuk, kangla ac numla ma oan we, ac srukak silver, gold ac nuknuk ma elos konauk we, ac usla okanla. Na elos sifilpa folokyak nu in sie pac lohm nuknuk, ac oru oapana ma elos oru meet ah.\n9Na elos asmakla ac fahk nu sin sie sin sie, “Tia wo kut in oru ouinge! Oasr pweng wo sesr, ac tia wo kut in okanla. Kut fin soano in lenelik na kut fah fahkak, kalem lah ac kalyeiyuk kut. Kut som ingena ac fahkak nu sin mwet fulat lun tokosra!”\n10Ouinge elos som liki nien aktuktuk lun mwet Syria, folokla nu Samaria ac pangyak nu sin mwet topang ke mutunpot, ac fahk, “Kut som nu ke nien aktuktuk lun mwet Syria tuh na wangin mwet kut liye we ac wangin pac pusren mwet kut lohng. Horse ac donkey ah tia pac tuleyukla, ac lohm nuknuk ah oanna oana ke mwet Syria som liki ah.”\n11Mwet topang uh fahkak pweng sac, na srumunyukelik inkul sin tokosra.\n12Srakna fong, a tokosra el tukakek liki motul lal ac fahk nu sin mwet pwapa lal, “Ngan fahk nu suwos lah mea se mwet Syria elos ako in oru inge. Elos etu ke sracl se yenu inge, pa elos som liki acn elos mutangan aktuktuk we ac wikla insak uten acn uh. Elos nunku mu kut ac som liki siti uh in sukok mwe mongo, na elos ac sapmoulikuti ac eisla siti uh.”\n13Sie sin mwet pwapa lal ah fahk, “Mwet in siti se inge ac nuna misa pacna, oana mwet ma misa tari. Ke ma inge kut supwala kutu mwet uh wi horse limekosr sin horse ma lula uh kut in mau ku in konauk lah mea sikyak.”\n14Elos sulela mwet ekasr, ac tokosra el supwala mwet inge fin chariot lukwa, ac sang kas nu selos mu elos in som suk lah mea sikyak nu sin mwet mweun Syria ah.\n15Mwet inge som na nwe sun Infacl Jordan, ac elos liye na nuknuk ac kufwen orekma ma mwet Syria elos sisla inkanek ah ke elos kaing. Na elos folokla ac fahkak ma inge nu sin tokosra.\n16Mwet Samaria elos yuyak ac orani ma wap ke nien aktuktuk lun mwet Syria. Na oana ke LEUM GOD El tuh fahk, paun in wheat wowo singoul ku paun in barley longoul kukakinyukla ke ipin silver sefanna.\n17Sikyak tuh na tokosra lun Israel el sang taranyen mutunpot lun siti uh nu ye kolyuk lun mwet tutafpo fulat se lal ah. Na mwet sac tuh lolongyuki sin mwet uh, ac el misa ke mutunpot ah, oana ke Elisha el palye ac fahk ke pacl se tokosra el tuh som nu yorol.\n18Elisha el tuh fahk nu sin tokosra lah in pacl sacna ke len se tok ah, paun singoul ke wheat wowo ku paun longoul ke barley ac fah kukala ke ipin silver sefanna in Samaria,\n19na ke Elisha el tuh fahk ouinge, leum sac tuh fahk, “Ma ingan tia ku in sikyak, LEUM GOD El finne sifacna supwama wheat ingena!” Ac Elisha el tuh topuk mu, “Kom ac fah liye ke ma ingan ac sikyak, tusruktu kom ac tia ku in wi mongo kac.”\n20Na pa ingan ma sikyak nu sel — lolongyuki el nwe ke el misa ke mutunpot nu in siti ah.\n< Luo Tokosra 6\nLuo Tokosra 8 >


Luo Chronicle 20 - BIBLE MUTAL\n- Luo Chronicle\nLuo Chronicle 20\n1In kutu pacl tok un mwet mweun lun acn Moab ac Ammon, wi mwet Meunim su welulosyang, elos tuku mweuni acn Judah.\n2Oasr mwet utuk kas tuku ac fahk nu sel Tokosra Jehoshaphat, “Sie un mwet mweun lulap lun acn Edom tuku lafalyat ke Meoa Misa in mweuni kom. Elos sruokya tari acn Hazazon Tamar.” (Sie pac inen acn se ingan pa Engedi.)\n3Jehoshaphat el sangeng, ac el pre nu sin LEUM GOD in suk kasru. Na el sap mwet in mutunfacl sac nufon in lalo.\n4Mwet in siti nukewa lun Judah elos sulaklak tuku nu Jerusalem in siyuk kasru sin LEUM GOD.\n5Na mwet Jerusalem ac mwet nukewa tuku saya me elos tukeni nu ke acn in tukeni sasu oan likin Tempul. Tokosra Jehoshaphat el som tu ye mutalos,\n6ac el pre, “O LEUM GOD lun papa tumasr, kom muta inkusrao ac leum fin mutunfacl nukewa. Kom arulana fulat ac ku; ac wangin mwet ku in lain kom.\n7Kom God lasr. Ke mwet lom Israel tuku nu in acn se inge, kom lusla mwet su muta inge, ac sang acn uh nu sin fita lal Abraham, mwet kawuk lom, in ma lalos ma pahtpat.\n8Elos nuna muta inge ac musaela sie tempul in akfulatye kom, ke sripen elos etu\n9lah fin oasr mwe lokoalok lulap sikyak nu selos — ke mweun, ku mas upa, ku sracl — na elos ac ku in tuku ac tu ke mutun Tempul se inge, yen mwet uh alu nu sum we. Elos ac pre nu sum ke mwe lokoalok sikyak nu selos, na kom ac porongalos ac molelosla.\n10“Inge mwet Ammon, mwet Moab, ac mwet Edom elos mweuni kut. Ke pacl se papa tumasr elos ilme liki acn Egypt, kom tia lela elos in utyak nu in acn ingan. Na papa tumasr elos kuhfla liki acn selos inge, ac tia kunauselosla.\n11Na inge elos folokin nu sesr ke ouiya se inge — elos tuku in liskutla liki acn se inge, su kom tuh ase nu sesr.\n12Kom God lasr! Sang kai fal nu selos, mweyen kut tia ku in lain un mwet mweun na lulap se su mweuni kut inge. Kut tia etu lah mea kut ac oru, na pa kut nget nu sum in kasre kut.”\n13Mukul nukewa in acn Judah, wi mutan kialos ac tulik natulos, elos tu ke mutun Tempul.\n14Ngun lun LEUM GOD ilyak nu in sie mwet Levi su muta inmasrlon u lulap sac. Inel pa Jahaziel, wen natul Zechariah. El sie sin mwet in sou lal Asaph, mweyen el ma in fwil natul Mattaniah, Jeiel, ac Benaiah, su fita lal Asaph.\n15Jahaziel el fahk, “Leum Fulat, ac mwet nukewa lun Judah ac Jerusalem, LEUM GOD El fahk tuh kowos in tia fosrnga ku sangeng in lain un mwet mweun na pus se inge. Mweun uh oan inpoun God, ac tia inpouwos.\n16Mweunelos lutu, ke elos ac tuku ke Innek In Utyak Nu Ziz. Kowos ac sonolos ke saflaiyen infahlfal se ma fahla nwe uten acn ma oan apkuran nu Jeruel.\n17Kowos ac fah tia mweun ke mweun se inge. Akola na ac soano; kowos ac liye ke LEUM GOD El ac asot kutangla nu suwos. Mwet Judah ac mwet Jerusalem, kowos in tia alolo ku sangeng. Fahsrot na nu ke mweun an, ac LEUM GOD El ac wi kowos!”\n18Na Tokosra Jehoshaphat el srimi nwe ten ac mutal sun infohk ah, ac mwet nukewa welul srimi ac alu nu sin LEUM GOD.\n19Mwet Levi in sou lal Kohath ac Korah elos tuyak ac wola ke sie pusra lulap, ac kaksakin LEUM GOD lun Israel.\n20Toang na ke lotutang se tok ah, mwet uh som nu wut in acn apkuran nu Tekoa. Ke elos mukuiyak, Jehoshaphat el fahk kas inge nu selos: “Mwet Judah ac mwet Jerusalem, kowos filiya lulalfongi lowos in LEUM GOD lowos, ac kowos fah tiana mukuikui. Lulalfongi ma mwet palu lal an fahk nu suwos, na ac fah wo ouiya nu suwos.”\n21Tukun tokosra el pwapa yurin mwet uh, el sap kutu mwet on in nokomang nuknuk loeloes ma elos nukum ke pacl in akfulat lalos, ac fahsr meet liki mwet mweun, ac on, “Kaksakin LEUM GOD, tuh lungse lal oan ma pahtpat!”\n22Ke elos mutawauk in on, LEUM GOD El arulana akfohsyauk mwet mweun ma tuku in lainulos.\n23Mwet Ammon ac mwet Moab elos forang lain mwet Edom, ac onelosla nufon. Na elos forani amweuni inmasrlolos sifacna.\n24Ke mwet mweun lun Judah elos sun sie tower su oan yen mwesis, elos ngetla nu yen mweun orek we ac liye tuh na mwet nukewa topelik infohk ah misa, ac wanginna sie selos kaingla.\n25Jehoshaphat ac mwet lal ah fahsryak in eis ma wap, ac elos liye lah pukanten cow, mwe mongo, nuknuk, ac kutu pac ma yohk sripa. Elos sisla len tolu in orani ma wap, ac ke arulana pukanten elos tia ku in us nufon.\n26In len se akakosr, elos tukeni Infahlfal Beracah ac kaksakin LEUM GOD ke ma nukewa El orala. Pa inge sripa se sis pangpang infahlfal se inge “Beracah.”\n27Jehoshaphat el kol un mwet mweun lal ac folokla nu Jerusalem ke engan lulap, mweyen LEUM GOD El kutangla fin mwet lokoalok lalos.\n28Ke elos sun siti uh, elos alla na nwe ke Tempul, wi pusren on ke harp ac mwe ukuk.\n29Mutunfacl nukewa su lohng ke LEUM GOD El kutangla mwet lokoalok lun mwet Israel, elos arulana sangeng.\n30Ouinge Jehoshaphat el leum in misla, ac God El oru in oasr misla inmasrlol ac facl nukewa su apnulla.\n31Jehoshaphat el tokosrala fin acn Judah ke el yac tolngoul limekosr, ac el leum in Jerusalem ke lusen yac longoul limekosr. Inen nina kial ah pa Azubah, acn natul Shilhi.\n32Jehoshaphat el oru ma suwohs ye mutun LEUM GOD, oana ke Asa, papa tumal, el oru.\n33Tusruktu nien alu lun mwet pegan tiana kunausyukla. Mwet uh tiana forla ke insialos nufon in alu nu sin LEUM GOD lun papa tumalos.\n34Ma nukewa saya ma Jehoshaphat el oru, ke mutaweyen pacl el tokosra nwe ke safla, simla ke Sramsram Matu lal Jehu Wen Natul Hanani, su oasr in Sramsram Matu ke Tokosra lun Israel.\n35Sie pacl ah Tokosra Jehoshaphat el orala sie pwapa in akupasri nu sel Ahaziah, tokosra lun acn Israel, su oru ma koluk na pus.\n36Eltal musaela oak in kalkal meoa ke nien oai in siti Eziongeber.\n37Tusruktu Eliezer wen natul Dodavahu, sie mwet Mareshah, el sensenkakinul Jehoshaphat ac fahk, “Ke sripen kom kupasr nu sel Ahaziah, LEUM GOD El ac kunausla ma kom musaela.” Ouinge, oak inge nukewa musalla ac tiana orekmakinyuk.\n< Luo Chronicle 19\nLuo Chronicle 21 >


BIBLE MUTAL SIE SAMUEL 25\n☰ SIE SAMUEL 25 ◀ ▶\nMisa Lal Samuel\n1 Samuel el misa, ac mwet Israel nukewa tukeni nu sie ac asor kacl. Na elos piknilya in acn sel in Ramah.\nDavid Ac Abigail\nTukun ma inge, David el som nu yen mwesis in Paran. 2 Oasr sie mukul in acn Maon su oasr acn lal in acn Carmel. Mwet se inge el arulana kasrup. Oasr tolu tausin sheep natul, ac sie tausin nani. In pacl se inge el muta Carmel ac kalkul sheep natul. 3 Inen mukul se inge pa Nabal, ac mutan kial ah pa Abigail. Mutan se inge el lalmwetmet ac oasku, a mukul sac el mwet na kou ac likkeke se. El ma in sou lal Caleb.\n4 Ke David el muta yen mwesis uh, el lohng lah Nabal el kalkul sheep natul, 5 na David el supwala mukul fusr singoul nu Carmel, ac sap elos in sokol Nabal, ac us lung lal nu sel. 6 David el sapkin tuh elos in fahk ouinge nu sel Nabal, “David el paing kom, ac el mu kut in tuh fahk lung lal nu sum ac sou lom, ac ma lom nukewa. 7 El lohng lah kom kalkul sheep, ac el ke kom in etu lah mwet lom ma liyaung sheep nutum elos tuh muta yorosr, ac wangin kutena ma koluk kut oru nu selos. Kut tia pisre kutena ma lalos ke elos muta yorosr in acn Carmel. 8 Kom ku in siyuk selos ac elos fah fahk. Kut tuku ke len in kufwa se, ac David el siyuk tuh kom in kulang nu sesr. Nunak munas, kasrekut ke ma kom ku in se nu sesr ac nu sel David, mwet kawuk lom.”\n9 Mwet lal David elos tafwela kas inge nu sel Nabal ke inel David, na elos mutana soano. 10 Ke Nabal el topuk el fahk, “Su David? Su mwet sacn? Nga soenna lohng ke mwet se ingan! In len inge pukanten mwet kohs kaingelik in facl se inge! 11 Nga tia ku in sang bread ac kof ac ikwa ma nga akoo nu sin mwet kalkul sheep nutik uh nu sin mwet su nga tia etu lah elos tuku ya me!”\n12 Na mwet lal David elos folokla ac fahkang nu sel ma Nabal el fahk ah. 13 Ac David el sapkin nu sin mwet lal, “Losya cutlass nutuwos an!” Na elos nukewa oru oana el sapkin, ac David el oayapa losya cutlass natul, ac el us mwet angfoko lal som, ac filiya mwet luofoko in muta liyaung ma lalos.\n14 Sie sin mwet kulansap lal Nabal el fahk nu sel Abigail, mutan kial, “Ku kom lohng? David el supwama kutu mwet utuk kas yen mwesis me nu yorol Nabal, in fahkak kas in painguk lal nu sel, tuh pa Nabal el kaskas kou nu selos. 15 Sruk David ac mwet lal elos tuh arulana wo nu sesr. Elos tiana orek lokoalok nu sesr, ac ke pacl nukewa ma kut muta yorolos inimae, wangin ma lasr pisrapasrla. 16 Ke lusen pacl kut muta inmasrlolos ac liyaung sheep natusr uh, elos tuh karingin kut len ac fong. 17 Nunak munas nunku ke ma inge, ac suk lah mea fal in orek. Lumah se inge ku in orala sie mwe fosrnga lulap nu sel Nabal ac nu sin sou lal nukewa. El arulana srangesroa, ac tia lungse lohng kutena mwet.”\n18 Na Abigail el sulaklak na orani lof in bread luofoko, ac pak in wain luo nwanala, sheep lumko manman tari, foto luo in wheat manman, tun in grape pao siofok, ac cake fig luofoko, ac el sang ma inge nukewa nu fin donkey ekasr. 19 Na el fahk nu sin mwet kulansap lal, “Komtal fahsr meet, ac nga fah fahsr tukumtal.” A wangin ma el fahk nu sin mukul tumal ah.\n20 Ke el kasrusr fin donkey natul ah, el rauni kuru se sisken eol uh, na David ac mwet lal elos fahsru suwosma nu yorol. 21 David el tuh fahsr ac sifacna nunku insial, “Efu ku nga tuh liyaung ma lun mwet se ingan yen mwesis ah? Wanginna ma lal pisrapasrla. Ya pa inge molin kasreyuk luk nu sel uh? 22 God Elan uniyuwi nga fin tia uniya mwet ingan nufon meet liki lenelik!”\n23 Ke Abigail el liyalak David, el sa na srola liki donkey natul, ac faksufi nu infohk uh 24 sisken nial David, ac fahk nu sel, “Leum luk, nunak munas porongeyu! Lela tuh mwatan ma se inge in oan fuk ac tia oan facl Nabal. 25 Nunak munas, nimet nunku kacl Nabal,* tuh el tia mwet pwaye! El mwet lalfon, oana kalmen ine se lal ah! Nga tuh wangin ke pacl se mwet kulansap lom tuku nu yorol ah. 26 LEUM GOD pa oru tuh kom in tia foloksak ac uniya na mwet lokoalok lom. Inge nga fulahk nu sum ke LEUM GOD moul lah mwet lokoalok lom, ac mwet nukewa su srike in akkolukye kom, fah kaiyuk elos oana Nabal. 27 Leum luk, nunak munas eis mwe lung ma nga use inge, ac sang nu sin mwet lom ingan. 28 Leum luk, kom fah nunak munas, sisla koluk luk fin oasr kutena ma sufal nga oru. LEUM GOD El ac fah oru tuh kom in tokosra, ac oayapa fwil nukewa nutum, mweyen kom mweun ke mweun lal. Ac kom ac fah tia oru ma koluk ke lusen moul lom. 29 Fin oasr kutena mwet lain kom, ku srike in unikomi, LEUM GOD lom El ac fah karinginkomyang, oana ke sie mwet el karingin mwe kasrup saok. A funu nu sin mwet lokoalok lom, El ac fah siselosla, oana ke sie mwet el sisla eot ke fuht natul. 30 Ac ke LEUM GOD El ac oru ma wo nukewa su El tuh wulela nu sum kac, ac oru tuh kom in tokosra fin Israel, 31 na kom ac fah tia enenu in asor ku fosrnga mu kom tuh uniya mwet su wangin mwata, ku sifacna foloksak nu sin mwet. Ac ke pacl se LEUM GOD El akinsewowoye kom, O leum luk, nga siyuk tuh kom in tia mulkinyula.”\n32 Ac David el fahk nu sel, “Kaksakin LEUM GOD lun Israel, su supwekomme in osun nu sik misenge! 33 Kulo nu sin God ke nunak wo lom, ac ke ma kom oru misenge, tuh ma inge sruokyuwi liki nunak in akmas su nga tuh akoo tuh in mwe foloksak luk sifacna. 34 LEUM GOD El ikolyuwi tuh nga in tia oru kutu ma koluk nu sum. Tuh nga fulahk ye mutun God moul lun Israel, lah kom funu tia sulaklak in tuku sunyu, lukun misa mukul nukewa lal Nabal meet liki lenelik lutu uh!” 35 Na David el insewowo in eis ma mutan se inge use nu sel, ac el fahk nu sel, “Folokot nu lohm sum an, ac nimet kom fosrnga. Nga ac oru oana ma kom siyuk an.”\n36 Na Abigail el folokla nu yorol Nabal, su muta in lohm sel ac oru sie kufwa lulap, oana kufwa lun tokosra. El arulana sruhi ac pwar, oru Abigail el tiana fahk kutena ma nu sel nu ke lutu tok ah. 37 Tukun Nabal el sarla liki sruhi lal, na Abigail el fahkang ma nukewa nu sel. In pacl sac mas se sikyak nu sel Nabal, ac manol nufon ulla, el kofla mukuikui. 38 Na len singoul ma toko, LEUM GOD El unilya Nabal ac el misa.\n39 Ke David el lohng tuh Nabal el misa, na el fahk, “Kaksakin LEUM GOD, tuh El foloksak nu sel Nabal ke sripen kaskas kou lal nu sik. Oayapa God El ikolyuwi, mwet kulansap lal, tuh nga in tia oru ma sufal. LEUM GOD El oru tuh koluk lal Nabal in putati facl sifacna.”\nNa David el supwala kas nu yorol Abigail in akkalemye lah el lungse payuk sel. 40 Mwet kulansap lal David elos som nu yorol Abigail in acn Carmel, ac fahk nu sel, “David el supwekutme in eis kom nu yorol, tuh kom in mutan kial.”\n41 Na Abigail el faksufi ac fahk, “Nga mwet kulansap lal, ac nga akola in oul nien mwet kulansap lal.” 42 Na el sulaklak na tuyak ac sroang nu fin donkey natul. El us mutan kulansap limekosr welul, ac elos wi mwet kulansap lal David som, ac el payukyak sel David.\n43 David el payuk sel Ahinoam, sie mutan Jezreel, ac inge el payuk pac sel Abigail. 44 In pacl sac pacna Saul el eisalang Michal, acn se natul ma tuh payuk sel David ah, tuh elan payuk nu sel Palti wen natul Laish, sie mwet Gallim.+\n* 25:25 Nabal: kalmen Nabal in kas Hebrew pa “lalfon.” + 25:44 2 Sam 3:14–16


Nehemiah 5 - BIBLE MUTAL\n1In kutu pacl tok pus na sin mwet uh, mukul ac mutan, mutawauk in torkaskas lain mwet Jew wialos.\n2Kutu selos fahk mu, “Arulana yohk sou lasr uh. Kut enenu wheat kut in mongo kac tuh kut in moul.”\n3Kutu pac selos fahk mu, “Kut kitala ima lasr, nien grape lasr, ac lohm sesr in eis wheat fal nu sesr tuh kut in tia misa ke masrinsral.”\n4Oasr pac kutu selos fahk, “Kut enenu in ngusr mani in akfalye tax lasr nu sin tokosra ke ima lasr ac nien grape lasr.\n5Kut oana mwet Jew wiasr, srah sefanna. Tulik natusr uh oapana tulik natulos. A inge, kut oru tuh tulik natusr uh in mwet kohs. Kutu sin acn natusr uh kukakinyukla tari nu ke mwet kohs. A wangin ma kut ku in oru mweyen ima lasr ac nien grape lasr itukla liki kut.”\n6Ke nga lohng torkaskas lalos, nga kasrkusrak,\n7ac nunkauk ma nga in oru kac. Na nga sang kas in kai nu sin mwet kol ac mwet pwapa lun mwet uh ac fahk, “Kowos akkeokye mwet wiowos sifacna ke kowos eis ma laesla yohk liki ma fal.” Nga pangon sie tukeni lulap nu sin mwet uh, in pwapa ke elya se inge.\n8Na nga fahk, “Ke kuiyasr nufon kut tuh molela mwet Jew wiasr su tuh sifacna kukakunulosla nu sin mwetsac. A inge kowos oru tuh mwet na wiowos in kukakunulosla sifacna nu suwos, mwet Jew.” Ouinge wanginna ma mwet kol elos ku in fahk, na elos tia kas.\n9Na nga fahk, “Ma kowos oru an tia wo! Kowos enenu in akos God ac oru ma suwohs. Fin ouinge, kowos fah tia oru kutena sripa tuh mwet lokoalok lasr, mwet pegan, in ku in akkolukye kut.\n10Nga lela nu sin mwet uh elos in ngusr mani ac mwe mongo sik, na mwet wiyu ac mwet orekma luk elos oru oana nga oru. Inge lela kut nukewa in sisla eisyen ma laesla selos.\n11Sisla soemoul nukewa lalos nu suwos: finne mani, ku wheat, ku wain, ku oil in olive. Mesinge kowos in folokonang nu selos ima lalos, nien grape lalos, insak olive, ac lohm selos!”\n12Mwet kol elos topuk, “Kut ac oru oana ma kom fahk. Kut ac folokonang ma lalos, ac kut ac tia eis soemoul lalos.” Nga pangoneni mwet tol, ac sap tuh mwet kol in oru fulahk lalos ye mutalos tuh elos fah oru oana ma elos wulela kac inge.\n13Na nga sarukla mwe lohl liki infulwuk, ac osrokla ac fahk, “God El fah osrokla kutena suwos su ac tia karingin wulela la, oana ma kowos liye nga oru inge. God El fah eisla lohm suwos ac ma lowos nukewa, ac tia filiya kutena ma nu suwos.” Mwet nukewa su wi tukeni sac fahk, “Amen!” ac kaksakin LEUM GOD. Ac mwet kol elos karinganangna wuleang lalos.\n14In yac singoul luo ke nga governor lun acn Judah, mutawauk ke yac aklongoul nwe ke yac se aktolngoul luo ma Artaxerxes el tokosra fulat, nga ac sou luk tiana eis kitakat ke mwe mongo su fal nu sin sie governor in eis.\n15Governor nukewa meet likiyu, elos sang sap toasr nu sin mwet uh tuh elos in akfalye ipin silver angngaul ke len se, nu ke mwe mongo ac wain. Finne mwet kulansap lun governor, elos oayapa oru upa nu sin mwet uh. Tusruktu nga oru siena, mweyen nga akfulatye God.\n16Nga sang kuiyuk nufon in sifil musai pot uh, ac tia suk in eis kutena acn nu sik sifacna. Mwet kulansap luk nukewa elos wi pac orekma ke musa uh.\n17Len nukewa mwet Jew siofok lumngaul wi mwet kol lalos elos mongo ke tepu luk, sayen pacna mwet su tuku liki mutunfacl ma apinkutla.\n18Kais sie len nga srukak cow soko, sheep na wowo onkosr, ac won na pus, ac len singoul nukewa nga srukak pac wain sasu nimen mwet uh. Tuh ke sripen nga etu lah toasr ma mwet uh enenu in akfalye, oru nga tiana suk ke ma fal nga in eis ke wal lun governor.\n19Nga siyuk sum, O God, tuh kom in esamyu ac akinsewowoyeyu ke ma nukewa ma nga oru nu sin mwet inge.


Tuesday (12/6) SIFAC: "Oarulacna, Suwohswohslacna, Ac Nunkuhnku Suwohs” - Word Of Knowledge | USA\nTUESDAY: December 06, 2016\nSIFAC: “Oarulacna, Suwohswohslacna, Ac Nunkuhnku Suwohs”\nMWE READ: Psalm 89:1-6, 14\nOaru(lacna), Suwosh(wohslacna), Ac Nuhnuhnku Suwohs tuku yurin LEUM GOD mukena. Pwenang kut enenu in wohwoyak ke engan in orella kuhsen kaksak lasr in oana ke Ethan el akkalemye ke On-in-Kaksak lal, su akkalemyeyuk nu sesr ke Psalm 89.\nEthan se ma simusla Psalm 89, akkalemyeyuk in [1 Tokosra 4:31], la el sie mwet lalmwetmet, tusruktu wangin sie mwet in pal se inge lalmwetmet la ku in kacpsreyuk nuke lalmwetmet ma LEUM GOD El ahsang nu sel Tokosra Soloman. Akkalemyeyuk nu sesr pac la Ethan el sie mwet ke sucu ku sruf se ma pangpang Ezrahite. In [1 Chronicles 2:6], akkalemye pac la our tulik mukul akosr (4) wiyel. Inelos pa Zimri, Heman, Calcol ac Dara. Ac oasr tulik mukul se natul Ethan; inel pa Azariah. Papa tumalos pa Zerah, su pangpang pa Mahol), pa akkalemyeyuk in [1 Tokosra 4:31], la el ma ke sucu ku sruf lun Levi. Kut etu la Mwet Levi elos mwet ma LEUM GOD el suhlela in kol ke pacl in alu.\nAkkalemyeyuk in [1 Chronicles 15:17] la Ethan el wih Mwet kulansap ma srike in fohlohkonma tuptup lun God nu Jerusalem. Sie eh ma pangpang el kac pa ‘Ethan natul Kushaiah’. Tusruktu, akkalemyeyuk in [1 Chronicles 15:19], elos tulik ehtehyuk ke srital ke mwe On. Ethan se ma akkalemyeyuk ke sucu se pangpang Ezrahite; pangpang pac el ke ine se saya, Jeduthun pa ke mwe read se in [1 Chronicles 16:38-42], su kowos ku pac in readi in Psalm 62 and 77.\nNuke akkalemye lal Ethan ke sucu lal Ezrahite, el ihkacsla kusen kaksak lal ke fahk se inge: “O LEUM GOD, nga ac fah onkakin lungse kawil lom pacl e nukewa. Nga ac fah fahkak oaru lom nwe tok” Psalm 89:1). Ke fus se meet nuke fus ak akosr (1-4), Ethan el oralla kaksak lal nu sin LEUM GOD in kaclem nu sin ful nuke ful. Sripa yok lal Ethan pa in akasmakinyekut ke pacl uhpac nu sesr la wuhlehla lun LEUM GOD nu sel Abraham [Genesis 15:7], tia ku in tafongla. In akasmakinye kut la sie sohlo ac muh srunyak ke sruf lal David, in pa tuku in Tokosra nu fin faclu nufon. Akkalemyeyuk in [Amos 9:11] ouinge, “LEUM GOD El fahk, “Len se ac fah tuku ke nga ac fah sifil folokonak tokosrai lal David, su oana sie lohm ma ikori ac sruala. Nga fah tulokonak ac aksasuyela sinka kac. Nga fah sifil pa musaela ac orala tuh in oana pacl meet ah.”\nFinsrak yok lun LEUM GOD nu sesr pa kut in lulalfongi wuhlela lal nu sel Abraham su pa akkalemyeyuk ke fus 5-18 ke Psalm soko inge. Ethan el kaksakin LEUM GOD ke ouiyac mutal lal ac ku lal su wangin sie saya oasr yoro. “Kusrao onkakin ma wolana kom oru, Elos su mutal fah onkakin oaru lom, LEUM GOD. Wangin sie inkusrao ku in lumweyuk nu sum”[Psalm 89:5-6].\nKulo ma lulap ke mwe lutlut mwo tuku in akasmakinye kut la ma LEUM GOD El wuhlehla kac, in sik fal nuke akwuk kawil lal.\nPrevPreviousMonday (12/5) SIFAC: “Muhtahl Ac Wolana pa Inel”\nNextThursday (12/8) SIFAC: “Gideon El Topuk Pang Luhn God”Next


BIBLE MUTAL NAHUM 3\n1 We nu sin siti kikiap ac akmas se\nSu sessesla ke mwe kasrup ma ac fah pusrla ac utukelik.\n2 Porongo kusen sringsring lun mwe sringsring,\nErarak lun wheel in mwe kasrusr uh,\nPusren kasrusr lun horse uh,\nAc srosro lun chariot uh!\n3 Mwet kasrusr fin horse yuyak in mweun,\nCutlass uh sarmelik, ac osra uh saromrom!\nMwet misa uh tia ku in oekyukla —\nManolos yolyak oan,\nAc mwet uh ikorkor faclos.\n4 Nineveh, su oana sie mutan kosro, el kalyeiyuk.\nEl oasku ac sessesla ke mwe inutnut.\nEl kiapwela mutunfacl puspis nu ke moul in kohs.\n5 LEUM GOD Kulana El fahk,\n“Nineveh, nga ac kalyei kom!\nNga ac fah sarukkomla,\nAc lela mutunfacl uh in liye koflufol lom —\nAok liye kom ke kom ac mwekinla uh.\n6 Nga ac fah arulana aklusrongtenye kom,\nAc afinkomla ke ma na fohkfok ma mwet uh wohtwot kac.\nMwet ac fah intoein kom ac sangeng ke liyeyom.\n7 Elos nukewa su liye kom ac kohloli liki kom.\nElos fah fahk, ‘Nineveh el musalla na pwaye!\nSu srakna pakomutal?\nSu ac lungse akwoyal?’ ” 8 Nineveh, ya kom pangon kom wo liki Thebes, siti fulat lun Egypt? Oasr pac infacl soko we in karinganul oana sie kalkal — Infacl Nile ma loangeyal. 9 El leumi facl Ethiopia ac Egypt, ac wangin saflaiyen kuiyal. Libya el asruoki pac nu sel. 10 Ne ouinge, a mwet Thebes elos utukla nu in sruoh. Tulik srisrik natulos sringsring pac nwe ke misa ke sruwasrik in inkanek nukewa. Mwet kol lalos kapiri ke sein, utukla elos, ac kitakatelik elos nu sin mwet ma sruokolosi.\n11 Nineveh, kom pac, kom fah sruhilana ac nikinkomla. Kom ac fah suk pac in kaingla liki mwet lokoalok lom. 12 Pot ku lom nukewa ac fah oana sak fig su mwesrla fahko: osrokak sropon sak an, na fokinsak olo fah putat nu inwalum! 13 Mwet mweun lom elos munas oana mutan uh, ac mutunpot in facl sum ikakelik nu sin mwet lokoalok lom. Firir in e ac fah esukak polosak lulap sruokyen mutunpot lom. 14 Ut kof me, ac akkeyala pot ku lom meet liki ac kuhlusyuki kom! Futungya fohk kle in orek brick, ac akoela form nu kac! 15 Kom finne akoo ma inge nukewa, kom ac nuna misa na ke e, ku anwuki ke mweun. Ac fah pokyukla kom oana fokinsak ma mongola nufon sin won srisrik locust.\nMwet lom elos puseni oana locust uh! 16 Kom akpusye mwet kuka lom nwe pus liki na itu inkusrao! Tusruktu inge elos nukewa wanginla, oana won locust su sralelik pao ac sohkla. 17 Mwet leum lom uh oana sie u in won locust su kaukya pesinka uh ke len mihsrisr uh. Na ke faht uh sikyak, elos sohkelik ac wangin mwet etu yen elos som nu we!\n18 Tokosra Fulat lun Assyria, governor lom elos misa, ac mwet wal fulat lom motullana nwe tok! Mwet lom elos fahsrelik fineol uh, ac wangin mwet in sifilpa usalosme nu yen selos. 19 Wangin unweyen kinet keim uh, pwanang ac tia ku in mahla. Elos nukewa su lohng pweng ke musalla lom, elos fah paspas ke engan. Ya oasr mwet su tuh kaingkunla mwe keok upa ma kom oru?


BIBLE MUTAL ROME 12\n☰ ROME 12 ◀ ▶\nMoul In Kulansap Nu Sin God\n1 Ke ma inge, mwet lili ac lulu, ke sripen pakoten lulap lun God nu sesr, nga kwafe suwos: kowos in eiskowosyang sifacna nu sin God oana sie mwe kisa moul ac mutal ac mwe akinsewowoyel. Pa inge ouiyen alu pwaye ma fal kowos in oru. 2 Kowos in tia etai luman moul lun mwet faclu, a kowos in ekla ke sripen God El arulana aksasuye nunak lowos. Na kowos fah ku in etu ma lungse lun God — ma su wo, ac mwe akinsewowoyel, ac suwoswoslana.\n3 Ke sripen mwe kite kulang lun God nu sik, nga fahk nu suwos nukewa: kowos in tia sifacna nunku mu kowos fulat liki mwet ngia, a kowos in pusisel in nunak lowos, ac tuni ouiyen moul lowos fal nu ke lupan lulalfongi ma God El asot nu suwos. 4 Oasr lah puspis in sie mano, ac kais sie lah inge tia oana sie orekma lalos. 5 In ouiya se pacna inge, kut finne mwet puspis, kut mano sefanna ke kut ma sefannala yurin Christ, ac kut nukewa akupasri, oana kais sie lah ma tia oana sie ke sie mano. 6 God El ase kais sie mwe kite nu sesr su tia oana sie, na kut in orekmakin mwe kite inge fal nu ke kulang ma God El ase nu sesr. Kut fin ku in fahkak kas lun God, kut enenu in oru fal nu ke lulalfongi ma oasr yorosr. 7 Kut fin ku in kulansapu mwet, kut enenu in kulansap; kut fin ku in luti, kut enenu in luti; 8 kut fin ku in akkeye insien mwet, kut enenu in akkeyalos. Fin oasr yurin sie mwet ma el ku in sang kasru mwet ngia, lela elan sang in yohk. Kutena mwet su kol, elan oru ke kuiyal. Kutena mwet su oru mwe kulang lal, lela elan oru ke inse engan.\n9 Kowos in lungse ke inse pwaye. Kwase ma koluk, ac sruokya ku ma wo. 10 Kowos in arulana lungse sie sin sie oana mwet lili ac lulu in Christ, ac kowos in engan in akfulatye sie sin sie. 11 Kowos in alken in orekma ac tia alsrangesr, ac insianaung in kulansupu Leum. 12 Engan in finsrak, mongfisrasr in keok, ac sikalani in pre. 13 Sang ma lowos in kasru mwet wiowos in lulalfong su oasr enenu la, ac paing mwet sac nu in lohm suwos.\n14 Siyuk sin God Elan akinsewowoyalos su oru koluk nu suwos — aok, siyuk Elan akinsewowoyalos ac tia selngawelos. 15 Engan yorolos su engan; tung yorolos su tung. 16 Kowos in nunku ke mwet nukewa oana sie. Kowos in tia inse fulat, a kowos in engan in oru orekma pusisel.* Kowos in tia sifacna nunku mu kowos lalmwetmet.\n17 Fin oasr kutena mwet oru ma koluk nu suwos, kowos in tia folokin nu sel ke ma koluk. Srike in oru ma su wo ye mutun mwet nukewa. 18 Kowos in oru kuiyowos nufon tuh kowos in moul misla yurin mwet nukewa. 19 Mwet kawuk luk, kowos in tia foloksak, a lela God Elan multikin. Tuh Ma Simusla uh fahk, “Leum God El fahk, Ma luk in foloksak; nga fah folokin molin ma koluk.” 20 A kowos in oru oana Ma Simusla uh fahk: “Mwet lokoalok lom fin masrinsral, sang ma nal; el fin malu, sang kof nimal; tuh ke kom oru ouinge kom arulana akmwekinyalla.”† 21 Nik kom lela ma koluk in kutangkomla, a kom in kutangla ma koluk ke ma wo.\n* 12:16 engan in oru orekma pusisel: ku “kawuk nu sin mwet pusisel”. Kalmac luo inge oana sie in kas Greek. † 12:20 kom arulana akmwekinyalla: pa inge kalmen soakas Hebrew se ma fahk mu, “kom elosak molut in e fin sifal”.


Orekma 23 - BIBLE MUTAL\n1Paul el ngetang suiya Un Mwet Pwapa Fulat uh ac fahk, “Mwet Israel wiuk! Nga pulakin sik lah nga kulansupu God ke inse pwaye in moul luk nwe misenge.”\n2Mwet Tol Fulat Ananias el sap mwet ma tu apkuran nu yorol Paul ah in sringilya oalul.\n3Paul el fahk nu sel, “Pwayena lah God El ac fah sringilkomi — kom orun luku! Kom muta insacn nununkeyu ke Ma Sap, sruk kom kunausla Ma Sap ke kom sap elos in sringilyu uh!”\n4Mwet ma tu apkuran nu sel Paul ah fahk nu sel, “Kom aklusrongtenye Mwet Tol Fulat lun God!”\n5Paul el fahk, “Mwet Israel wiuk, nga tiana akilen mu el Mwet Tol Fulat. Ma Simusla uh fahk mu, ‘Kom fah tia fahk kutena kas koluk ke mwet kol lun mwet lowos uh.’”\n6Ke Paul el akilen lah kutu selos mwet Sadducee ac kutu mwet Pharisee, na el wowoyak ye mutun Un Mwet Pwapa Fulat ac fahk, “Mwet Israel wiuk! Nga sie mwet Pharisee, wen nutin mwet Pharisee. Nununkeyuk nga inge ke sripen finsrak se ma oan yuruk lah mwet misa uh ac sifil moulyak!”\n7Pacl se na el fahkla ma se inge ah, na mwet Pharisee ac mwet Sadducee mutawauk in akukuin, ac u sac nunak luoelik. (\n8Tuh mwet Sadducee elos fahk mu mwet misa uh ac tia sifil moulyak liki misa, ac elos fahk pac mu wangin lipufan ku ngun, a mwet Pharisee elos lulalfongi ke ma tolu inge kewa.)\n9Pusren akukuin uh yokelik na, ac kutu mwet luti Ma Sap uh su mwet Pharisee elos tuyak ac liksrenina lain ac fahk, “Kut tia konauk kutena ma sutuu lun mwet se inge! Sahp acnu pwaye lah ngun se, ku lipufan se, kaskas nu sel!”\n10Akukuin sac arulana upala, oru leum se lun mwet mweun uh sensenak lah ac eiyuki manol Paul. Ouinge el sap mwet mweun lal uh in oatui ac eisalla Paul liki inmasrlon u sac, ac usalla nu inkul lalos uh.\n11In fong sac, Leum el tu siskal Paul ac fahk nu sel, “Kom in pulaik na! Kom fahkyuyak tari in acn Jerusalem, ac kom ac fah oru oapana in acn Rome.”\n12In lotu tok ah, oasr kutu mwet Jew fahsreni nu sie ac orek pwapa. Elos wulela na ku mu elos ac tia mongo ku nim kutena ma nwe ke na elos unilya Paul.\n13Pus liki mwet angngaul pa oru pwapa se inge.\n14Na elos som nu yurin mwet tol fulat ac un mwet matu ac fahk, “Kut orala tari wulela na ku lasr mu kut ac tiana kang kutena ma nwe ke na kut unilya Paul.\n15Ke ma inge, kowos ac Un Mwet Pwapa Fulat uh in sapla nu sin leum lun mwet mweun Rome, ac fahk elan eisalu Paul nu yuruwos. Oru acnu mu kowos srakna enenu in etu kutu ma sel. A kut ac akola kut in unilya meet liki el sun acn inge.”\n16Tusruktu wen se nutin mutan se wial Paul lohngak pwapa kutasrik se inge, na el som nu inkul sin mwet mweun uh ac fahkang nu sel Paul.\n17Na Paul el pangonma sie mwet kol lun mwet mweun uh ac fahk nu sel, “Eis mwet fusr se inge nu yurin leum fulat lun un mwet mweun uh. Oasr ma se el ke fahk nu sel.”\n18Mwet leum sac eisal, pwanulla nu yurin leum fulat sac ac fahk, “Paul, mwet kapir sac, el pangonyu ac siyuk nga in pwanma mwet fusr se inge nu yurum, mweyen oasr ma el ke fahk nu sum.”\n19Leum fulat sac sruokya paol, ac pwanulla nu saya ac siyuk sel, “Mea kom ke fahk nu sik uh?”\n20Ac mukul fusr sac fahk, “Mwet fulat lun mwet Jew elos insesela in siyuk sum lutu kom in usalla Paul nu yurin Un Mwet Pwapa Fulat, na elos ac oru acnu mu srakna oasr ma elos ke etu kacl Paul.\n21Tusruktu nimet lohngolos, mweyen pus liki mwet angngaul wikwik soanel. Elos fulahk mu elos ac tia mongo ku nim nwe ke na elos unilya. Elos akola tari, tuh elos soano lah mea ac wotla sum.”\n22Leum fulat sac fahk, “Nimet kom fahk nu sin kutena mwet lah kom fahk ma inge nu sik.” Na el supwalla mwet fusr sac in som.\n23Na leum fulat sac solama luo sin mwet leum lun solse lal ac fahk, “Akoela luofoko mwet mweun an in som nu Caesarea, wi mwet kasrusr fin horse itngoul ac mwet utuk osra in mweun luofoko, ac mukuiyak ke ao eu ofong.\n24Akoela kutu horse an Paul elan kasrusr fac, ac liyalang akwoye nwe ke na el sonol Governor Felix.”\n25Na leum sac simusla leta se, fahk ouinge:\n26“Claudius Lysias, nu sel Governor Fulat Felix: Paing kom.\n27Mwet Jew elos sruokya mwet se inge ac akola in unilya. Nga lohngak lah el mwet Rome, pa nga us mwet mweun luk som, ac molella.\n28Nga tuh kena etu lah mea elos tukakunul kac uh, ouinge nga usalla nu yurin Un Mwet Pwapa Fulat lalos.\n29Nga konauk lah wangin ma el oru ma ac fal elan misa ku kapir kac. Ma elos nununkal kac uh ma na nu ke kusen siyuk ke ma sap lalos sifacna.\n30Ac ke nga lohngak lah oasr kutu mwet Jew pwapa sulallal lainul, in pacl sacna nga wotela mu nga in supwalot nu yurum. Nga fahk nu sin mwet ma nununkal uh in oru tukak lalos uh ye motom.”\n31Mwet mweun uh oru oana ma sapkinyuk nu selos uh. Elos eisal Paul ac usalla in fong sac nwe sun acn Antipatris.\n32In len tok ah mwet mweun ma fahsr elos folokla nu yen selos, na mwet kasrusr ke horse uh welul na Paul som.\n33Elos usalla na nwe Caesarea, ac sang leta sac nu sel Governor, ac eisalang pac Paul nu sel.\n34Governor el ritela leta sac ac siyuk sel Paul lah el mwet ya. Ke el konauk lah el mwet Cilicia,\n35el fahk, “Nga fah oru lohngyuk keim ke pacl mwet ma tukakin kom uh sun acn inge.” Na el sap mwet topang in taranul Paul ke inkul lal Governor uh.\n< Orekma 22\nOrekma 24 >


Nuhnkuh Mwe Insewowo uh - general-conference\nPahpah tuhmasr Inkuhsrao el etuh enenuh lasr uh ac lac tuhfah kahsrwe kuht ke kuht pahnglol ke kahsruh uh.\nTamuhlwel ac tahmtahel sacohk wiyuck an, toeni se inge akihlenyac yac ahk 49 e ke pacl se nga ahkkweyeyucklac ah, ke Ohktohpa 4, 1963, in oruh sie mempucr ke U luhn Mwet Sap Singucul Luo. Yac angaul yuc pacl na loeloes se. Ke ohiyac puhs, tuhsruhktuh, atacn pacl na fototo se ke pacl se nga tulac ke yen in sramsram lun Tabernacle ah ac oruh sramsram se emet luhk ke toeni luhlahp uh.\nPuhs ma eklac ke Ohktohpa 4, 1963 me. Kuht moul ke pacl wo se ke sramsram mahtuh luhn facluh. Kuht ahkinsewowoyeyuck yohk na pwacye. Ac inge kuhtuh pacl uh upac in liye ma upac ac insese in lwelah ma koluk in rauni kuhtyak ac tiac oruh in muhnahslah. Nga konwacack lah, sahyacn nuhnuhkuh ke ma sruhngwacyuck ke ohiyac se, kuht fin srihke in liye ma uh ke sie liye wo ac nuhnkuh mwe insewowo ke moul lasr uh, weacng mwe insewowo ma atacn srihk kuh mwe insewowo ma kuht kuh in tiac etuh, kuht kuh in konwacack engan luhlahp.\nKe nga liye yac 49 somlah ah, oasr kuhtuh ma nga konwacack. Sie pa lah puhs puhlakihn luhk ma tiac arlac pa ma kuh in nuhnkweyuck muh ahluhkwelah wo. Ke ma pwacye, ke pacl ma puhlakihn inge sikyak uh, e kwacna atacn tiac oacwac ac finne oacna. Tuhsruhk, esamyacn puhlakihn inge, elos ahkwoye ac ahkinsewowoye moul uh—weacng moul luhk sifacna. Nga ke ahkkweye mukwikwi se pacna inge nuh suwos—ma oacna, ma kowos nuhnkuh muh ahkwoye moul lowos an ac liye na nuh ke mwe insewowo, yohk kuh srihk, kowos eis tari an.\nSifil liye luhk ke yac ekahsr ah me tiac tui ke ahkkweyeyacn etuh luhk lah pruhe lasr uh lohngyuck ac topukyuck. Kuht etuh wo ke ma pwacye sukokyak ke 2 Nephi ke Puk luhn Mormon, ma fahk lah mwet uh oasr elos in kuh in engan.1 Nga ahkp


BIBLE MUTAL LUO THESSALONICA 1\nLeta Akluo Lal Paul Nu Sin Mwet\nTukakinyen Leta Akluo Lal Paul Nu Sin Mwet THESSALONICA\nFohsak lun mwet lulalfongi ke tupanyen foloko lun Christ aktukulkulyena mwet in church Thessalonica. Leta Akluo Lal Paul Nu Sin Mwet Thessalonica srumun ke lulalfongi lun kutu mwet in church we ma fahk mu len in foloko lun Leum tuku tari. Paul el lungse aksuwosye nunak tafongla se inge, in fahk lah meet liki Christ el ac foloko, kain in ma koluk nukewa ac fah arulana yokelik ye kolyuk lun sie ma lukma su pangpang “El Su Koluklana,” su ac fah alein nu sin Christ.\nPaul el srumun arulana ku lah mwet su ac riti kas inge enenu in tu na ku ke lulalfongi lalos, finne oasr mwe lokoalok ku mwe keok nu selos. Elos in orekma in sang kasru enenu lalos sifacna, in oana ke Paul ac mwet su welul elos oru. Oayapa elos in kwafeang na in oru ma wo.\nKas in kaksak ac akkeye 1:3–12\nKas in luti ke tuku lun Leum 2:1–17\nKas in akku nu ke ouiyen moul in Christian 3:1–15\nKas in aksafye 3:16–18\n1 Ma sel Paul, Silas, ac Timothy — Nu sin mwet in church Thessalonica, su mwet lun God Papa tumasr, ac Leum lasr Jesus Christ: Orek 17:1\n2 Lungkulang ac misla nu suwos sin God Papa tumasr, ac Leum Jesus Christ.\nNununku Ke Pacl Christ El Ac Tuku\n3 Mwet wiasr in lulalfongi, kut enenu in sang kulo nu sin God keiwos pacl nukewa. Fal nu sesr in oru ouinge ke sripen lulalfongi lowos arulana kapkapak, ac lungse lun kais sie suwos nu sin mwet ngia oayapa yokyokelik. 4 Pa ingan sripa se pwanang kut konkin keiwos nu sin mwet in church nukewa lun God. Kut konkin ke ouiyen muteng lowos ac lulalfongi lowos ke pacl in kalya ac keok nukewa ma sun kowos.\n5 Ma inge mwe akpwayeye lah nununku lun God suwosna, ac ke sripa inge kowos fal in wi oaoala nu ke Togosrai lal, su kowos keok kac. 6 God El ac fah oru ma suwohs: El ac fah akkeokyalos su akkeokye kowos, 7 ac El ac fah sot mongla nu suwos su akkeokyeyuk, ac nu sesr oayapa. El ac fah oru ma inge ke pacl se Leum Jesus el ac sikme inkusrao me wi lipufan kulana lal, 8 ac wi e firir, in sang kalyaelos su pilesru God, oayapa elos su tia akos Pweng Wo ke Leum lasr Jesus Christ. 9 Ac fah kaiyuk elos, ac God El ac fah kunauselosla ma pahtpat, ac elos ac fah sisila liki ye mutun Leum ac liki ku wolana lal, Isa 2:10 10 ke el ac tuku ke Len sac in eis wolana sin mwet lal nukewa, ac eis sunak selos nukewa su lulalfongi. Kowos ac fah welulos pac mweyen kowos lulalfongi kas ma kut fahkak nu suwos.\n11 Pa inge sripa se pwanang kut pre keiwos pacl nukewa. Kut siyuk sin God lasr tuh Elan oru tuh kowos in moul fal nu ke moul su El pangon kowos nu kac. Kut pre tuh ku lun God in kasrekowos in oru ma wo nukewa ma kowos kena oru, ac oayapa aksafyela orekma in lulalfongi lowos. 12 In ouiya se inge, kowos ac fah sang wolana nu ke Inen Jesus Leum lasr, ac el ac fah sot wolana nu suwos, ke sripen lungkulang lun God lasr ac lun Leum Jesus Christ.\n1:1 Orek 17:1